**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 10 Μαΐου 2018, ημέρα Πέμπτη και ώρα 10.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Εξωτερικών:

**Α.** «Κύρωση της Συμφωνίας Πολιτικού Διαλόγου και Συνεργασίας μεταξύ της Ευρωπαϊκής Ένωσης και των Κρατών Μελών της, αφενός, και της Δημοκρατίας της Κούβας, αφετέρου».

**Β.** «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας της Αλβανίας για την επιτάχυνση της διαδικασίας ένταξης της Δημοκρατίας της Αλβανίας στην Ευρωπαϊκή Ένωση».

Στη συνεδρίαση παρέστησαν ο Αναπληρωτής Υπουργός Εξωτερικών, κ. Γεώργιος Κατρούγκαλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αυλωνίτου Ελένη, Μιχαηλίδης Ανδρέας, Δέδες Ιωάννης, Δουζίνας Κωνσταντίνος, Εμμανουηλίδης Δημήτριος, Καραγιάννης Ιωάννης, Καραγιαννίδης Χρήστος, Κυρίτσης Γεώργιος, Μουσταφά Μουσταφά, Μπαλτάς Αριστείδης, Ντζιμάνης Γεώργιος, Ξυδάκης Νικόλαος, Ρίζος Δημήτριος, Στέφος Ιωάννης, Καστόρης Αστέριο, Τριανταφύλλου Μαρία, Φίλης Νικόλαος, Αναστασιάδης Σάββας, Δαβάκης Αθανάσιος, Δημοσχάκης Αναστάσιος, Καλαφάτης Σταύρος, Κεφαλογιάννης Ιωάννης, Κικίλιας Βασίλειος, Κουμουτσάκος Γεώργιος, Τασούλας Κωνσταντίνος, Κωνσταντινόπουλος Οδυσσέας, Κασιδιάρης Ηλίας, Κούζηλος Νικόλαος, Μανωλάκου Διαμάντω, Δελής Ιωάννης, Κατσίκης Κωνσταντίνος, Σαρίδης Ιωάννης, και Δανέλλης Σπυρίδων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων. Μετά από συνεργασία που είχαμε με το Κυβερνόν Κόμμα και την Αξιωματική Αντιπολίτευση, αποφασίσαμε, ότι, εφόσον δεν υπάρχει διαφωνία από κανέναν από τους άλλους συναδέλφους, να γίνουν οι εισηγήσεις και για τις δύο Κυρώσεις μαζί, για να μην έχουμε διπλή διαδικασία. Συμφωνούν οι συνάδελφοι;

ΠΟΛΛΟΙ ΒΟΥΛΕΥΤΕΣ: Ναι, ναι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Πριν ξεκινήσουμε τη διαδικασία, θα ήθελα να κάνω μία πολύ σύντομη ανακοίνωση. Από τις 30 Απριλίου μέχρι και τις 2 Μαΐου, αντιπροσωπεία της Επιτροπής επισκέφθηκε τη Μεγάλη Βρετανία, μετά από πρόσκληση του Υπουργείου Εξωτερικών της Μεγάλης, Βρετανίας, προκειμένου να συζητήσουν το «Brexit». Τα μέλη της Αντιπροσωπείας ήταν ο κ. Κουμουτσάκος, η κυρία Φωτεινή Βάκη, ως Πρόεδρος της Ομάδας Φιλίας Ελλάδας-Βρετανίας των Κοινοβουλίων και ο υποφαινόμενος. Συναντήσαμε τον Υφυπουργό για το «Brexit», τους Προέδρους των Επιτροπών «Brexit», Εξωτερικών, Άμυνας και Εσωτερικών και μία σειρά από ανώτερους κρατικούς λειτουργούς, με τους οποίους συζητήσαμε αρκετά θέματα. Φυσικά, συζητήσαμε και για το «Brexit», αλλά και θέματα γενικότερης εξωτερικής πολιτικής και σχέσεων με τη Βρετανία. Ειδικά σε αυτή την περίοδο, συζητήσαμε εκτεταμένα και τα ελληνοτουρκικά, αλλά και τη, μετά, «Brexit» εποχή.

Αυτό που προτίθεμαι να κάνω είναι να ξεκινήσουμε μία πρακτική, όπου στην αρχή της επόμενης εβδομάδας θα σας αποσταλεί μία λεπτομερής Έκθεση από τις Υπηρεσίες της Βουλής. Η κ. Σμυρνιώτη, που ήταν μαζί μας και μας βοήθησε σε όλη αυτή τη διαδικασία, έχει συντάξει μία Έκθεση. Θα έχουμε και την Έκθεση του Έλληνα Πρέσβη στο Λονδίνο, οπότε θα σας αποστείλουμε μία λεπτομερή Έκθεση, έτσι ώστε να ξέρουν, ακριβώς, οι συνάδελφοι τι συζητήσαμε, γιατί είχαμε πολύ λεπτομερείς συζητήσεις.

Επειδή θα συνεχίσουμε τη σειρά των συνεδριάσεων για το «Brexit» στην Επιτροπή μας, είναι καλό όλοι οι Βουλευτές να είναι ενημερωμένοι για το τι συζητήθηκε εκ μέρους της Επιτροπής μας. Ελπίζω αυτή την πρακτική να την «υιοθετήσουν» και άλλες Επιτροπές, όταν στέλνουν αντιπροσωπείες στο Εξωτερικό.

Ξεκινάμε τη διαδικασία. Το λόγο έχει ο κ. Ντζιμάνης για την «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας της Αλβανίας για την επιτάχυνση της διαδικασίας ένταξης της Δημοκρατίας της Αλβανίας στην Ευρωπαϊκή Ένωση».

ΓΕΩΡΓΙΟΣ ΝΤΖΙΜΑΝΗΣ (Εισηγητής του ΣΥΡΙΖΑ): Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, συζητάμε σήμερα στην Επιτροπή το σχέδιο νόμου του Υπουργείου Εξωτερικών που αφορά στην Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας της Αλβανίας για την επιτάχυνση της διαδικασίας ένταξης της Δημοκρατίας της Αλβανίας στην Ευρωπαϊκή Ένωση.

Η ενσωμάτωση όλων των χωρών των Δυτικών Βαλκανίων στην Ευρωπαϊκή Ένωση, αποτελεί ζήτημα πρώτης προτεραιότητας για την Ελλάδα. Σταθερός στόχος της ελληνικής εξωτερικής πολιτικής είναι η μετατροπή της περιοχής σε μία περιοχή ειρήνης, σταθερότητας, δημοκρατίας και ευημερίας, όπου θα κυριαρχούν οι σχέσεις καλής γειτονίας και η αποτελεσματική περιφερειακή συνεργασία.

Ο ρυθμός της πορείας των χωρών των Δυτικών Βαλκανίων προς την Ευρωπαϊκή Ένωση εξαρτάται από την ικανότητα της κάθε χώρας να υλοποιήσει τις απαραίτητες μεταρρυθμίσεις, ανταποκρινόμενη στα κριτήρια που έθεσε το Ευρωπαϊκό Συμβούλιο στην Κοπεγχάγη το 1993 και στη Μαδρίτη το 1995 και στους όρους που ετέθησαν από τη διαδικασία σταθεροποίησης και σύνδεσης. Το «Θεματολόγιο της Θεσσαλονίκης» που «υιοθετήθηκε» από το Ευρωπαϊκό Συμβούλιο το 2003 αποτέλεσε το θεσμικό ορόσημο για την ευρωπαϊκή πορεία των Δυτικών Βαλκανίων.

Η Αλβανία ειδικότερα, υπέγραψε τη Συμφωνία Σταθεροποίησης και Σύνδεσης με την Ευρωπαϊκή Ένωση το 2006, η οποία και τέθηκε σε ισχύ το 2009 και υπέβαλε αίτηση ένταξης στην Ευρωπαϊκή Ένωση το 2009. Το 2010, η Ευρωπαϊκή Επιτροπή δημοσίευσε τη γνώμη της για την αίτηση ένταξης, εκτιμώντας, ότι προκειμένου να αρχίσουν επίσημα οι ενταξιακές διαπραγματεύσεις, θα πρέπει η Αλβανία να επιτύχει τον απαραίτητο βαθμό πλήρωσης κριτηρίων ένταξης και, κυρίως, να εκπληρώσει δώδεκα καίριες προτεραιότητες που θέτει η γνώμη. Τον Οκτώβριο του 2012, η Ευρωπαϊκή Επιτροπή εισηγήθηκε την απόδοση στην Αλβανία καθεστώτος υποψήφιας χώρας, υπό την προϋπόθεση της «υιοθέτησης» του αναθεωρημένου Κανονισμού του Κοινοβουλίου και των νόμων περί Δικαιοσύνης και Δημόσιας Διοίκησης. Με την «υιοθέτηση» αυτών των νόμων η Ευρωπαϊκή Επιτροπή εισηγήθηκε τον Οκτώβριο του 2013 την παροχή καθεστώτος υποψήφιας χώρας, υπό την προϋπόθεση ότι η χώρα θα συνεχίσει να λαμβάνει δράση κατά του οργανωμένου εγκλήματος και της διαφθοράς.

Παράλληλα η Επιτροπή σε συνέχεια ως ορίζει η γνώμη της του 2010 έθεσε πέντε καίριες προτεραιότητες, που πρέπει να εκπληρώσει η Αλβανία, για την έναρξη ενταξιακών διαπραγματεύσεων. Αυτές είναι συνέχιση μεταρρύθμισης δημόσιας διοίκησης, περαιτέρω ενίσχυση της ανεξαρτησίας αποτελεσματικότητας και ευθύνης των δικαστικών θεσμών. Λήψη περαιτέρω μέτρων για την καταπολέμηση της διαφθοράς και του οργανωμένου εγκλήματος. Ενίσχυση της προστασίας ανθρωπίνων δικαιωμάτων περιλαμβανομένων δικαιωμάτων μειονοτήτων και πολιτικών κατά των διακρίσεων. Εφαρμογή περιουσιακών δικαιωμάτων.

Το Συμβούλιο Γενικών Υποθέσεων το 2013 αποφάνθηκε ότι η απόφαση για την απόδοση καθεστώτος υποψήφιας χώρας θα λαμβάνονταν τον Ιούνιο του 2014. Το Ευρωπαϊκό Συμβούλιο επικύρωσε την απόφαση του Συμβουλίου γενικών υποθέσεων, αποδίδοντας καθεστώς υποψήφιας χώρας την Αλβανία στις 27/6/2014. Στα πλαίσια των υποχρεώσεων που έχει αναλάβει η Αλβανία για την πρόοδο στην ευρωπαϊκή της πορεία και ως επιβεβαίωση της σταθερής δέσμευσης της Ελλάδας υπέρ της προώθησης της ευρωπαϊκής προοπτικής των δυτικών Βαλκανίων, προήλθε από το Μνημόνιο συνεργασίας μεταξύ των Υπουργείων Εξωτερικών των δύο χωρών με στόχο την επιτάχυνση της διαδικασίας ένταξης της Αλβανίας στην Ευρωπαϊκή Επιτροπή. Το Μνημόνιο το οποίο συζητούμε στην Επιτροπή σήμερα, υπογράφτηκε εν τέλει από τους υπουργούς εξωτερικών των δύο χωρών στις 15 Ιουλίου 2015 στα Τίρανα κατά την επίσκεψη του Έλληνα Υπουργού Εξωτερικών κ. Νίκου Κοτζιά στην Αλβανία.

Η σύναψη του εν λόγω Μνημονίου, εντάσσεται στην ευρύτερη πολιτική της Ελλάδας περί σύναψης αντιστοίχων Μνημονίων και με άλλες χώρες των δυτικών Βαλκανίων (έχουν υπογραφεί και τεθεί σε ισχύ μνημόνια συνεργασίας με Σερβία, Μαυροβούνιο, Βοσνία και Ερζεγοβίνη), τα οποία συμβάλλουν στην πολιτική ενεργού προώθησης της Ευρωπαϊκής προοπτικής των χωρών των Δυτικών Βαλκανίων. Το προς Κύρωση Μνημόνιο, αποτελείται από 5 άρθρα τα οποία θα αναλυθούν παρακάτω.

Στο άρθρο 1 αναφέρεται η δυνατότητα των μερών να ενισχύσουν και να ενθαρρύνουν τη συνεργασία μεταξύ φορέων και θεσμών με στόχο την παροχή βοήθειας στην ευρωπαϊκή πορεία της Αλβανίας, μέσω της ανταλλαγής εμπειρογνωμοσύνης εξειδικευμένων γνώσεων και τεχνογνωσίας στην υλοποίηση των πολιτικών της Ευρωπαϊκής Ένωσης, την οποία η χώρα μας διαθέτει ως παλαιό κράτος μέλος της Ευρωπαϊκή Ένωση

Η συνεργασία αυτή δεν περιορίζεται στα Υπουργεία Εξωτερικών, αλλά παρέχεται η δυνατότητα επέκτασής της και σε άλλα Υπουργεία και φορείς, που θα μπορούσαν να κριθούν κατάλληλα για την υλοποίηση των στόχων της.

Στο άρθρο 2, η συνεργασία αυτή εξειδικεύεται και εστιάζει, μεταξύ άλλων στις πολιτικές, οικονομικές, τεχνολογικές και πολιτιστικές πτυχές της διαδικασίας ευρωπαϊκής ολοκλήρωσης της Αλβανίας και της περιφερειακής συνεργασίας μέσω μεταξύ άλλων α) της περαιτέρω προώθησης της πολιτικής υποστήριξης της Ελλάδας στην διαδικασία ευρωπαϊκής ολοκλήρωσης της Αλβανίας β) της έμφασης καταρχάς σε θέματα που συνδέονται με την πολιτική διερεύνησης της Ευρωπαϊκής Ένωσης. και την ενταξιακή διαδικασία της Αλβανίας, πριν και μετά την έναρξη ενταξιακών διαπραγματεύσεων γ) της υποστήριξης των μεταρρυθμιστικών προσπαθειών της Αλβανίας στο πλαίσιο της ενταξιακής διαδικασίας δ) της μεταφοράς εμπειρογνωμοσύνης και τεχνογνωσίας της Ελλάδας επί της ενταξιακής διαδικασίας, ε) της προώθησης και ανάπτυξης της θεσμικής υποδομής του δημοσίου τομέα και προώθησης και ανάπτυξης ικανοτήτων δημοσίων υπαλλήλων, μέσω της ανταλλαγής εμπειρογνωμόνων, εκπαιδευτικών προγραμμάτων, σεμιναρίων δημοσίων υπαλλήλων, καθώς και εκπόνησης κοινών μελετών και ερευνών. Η απαρίθμηση τρόπων συνεργασίας, δεν είναι εξαντλητική, αλλά ενδεικτική.

Στο άρθρο 3 εκφράζεται η βούληση των δύο μερών στα πλαίσια της ανάπτυξης και εφαρμογής του παρόντος μνημονίου, να συσταθεί μια μικτή επιτροπή μέσω της ανταλλαγής ρηματικών διακοινώσεων η οποία θα συγκαλείται κατά το δεύτερο εξάμηνο εκάστου έτους. Στόχος της Επιτροπής είναι η ανταλλαγή ιδεών και προτάσεων και η εκπόνηση σχεδίων δράσης συναφών με τις δραστηριότητες που προβλέπονται στο άρθρο 2.

Η Επιτροπή αυτή που θα αποτελείται από εκπροσώπους των Υπουργείων Εξωτερικών, προβλέπεται ότι θα συναντάται τακτικά σε κατάλληλο επίπεδο και σύνθεση που θα αποφασιστεί από τα δύο μέρη, προκειμένου να προετοιμάζει τις δραστηριότητες, να ελέγχει την εφαρμογή των προγραμμάτων συνεργασίας και να επιλύει ζητήματα που ενδεχομένως θα ανακύπτουν κατά την εφαρμογή τους. Η επικοινωνία μεταξύ των δύο μερών θα γίνεται δια της διπλωματικής οδού.

Στο άρθρο 4 αφορά την χρηματοδότηση των δράσεων, για τα προγράμματα συνεργασίας και τα σχέδια δράσης και τα μέρη θα εξετάζουν την δυνατότητα χρηματοδότησής τους από τα προβλεπόμενα από τη Ευρωπαϊκή Ένωση χρηματοδοτικά εργαλεία. Αυτό προϋποθέτει την ένταξη των διμερώς εκπονούμενων προγραμμάτων σε εκείνα που εκπονούνται από την Ευρωπαϊκή Ένωση και αφορούν στην Αλβανία. Η δυνατότητα αυτή διασφαλίζει περαιτέρω τη συνοχή των προγραμμάτων και ευνοεί την ευελιξία ως προς την χρηματοδότηση. Κρίθηκε ωστόσο σκόπιμο να παρέχεται συμπληρωματικά η δυνατότητα εκπόνησης και υλοποίησης προγραμμάτων τα οποία θα εξυπηρετούν βεβαίως το γενικό στόχο, αλλά δεν θα υπάγονται υποχρεωτικά ή ταυτόχρονα στον κοινοτικό προγραμματισμό.

Προβλέπεται εναλλακτικά η δυνατότητα, χωρίς τούτο να είναι δεσμευτικό, χρηματοδότησης και από τους εθνικούς προϋπολογισμούς των μερών, εφόσον οι συνθήκες το επιτρέπουν και υπάρχει σχετική διαθεσιμότητα.

Το άρθρο 5 προβλέπει ότι το Μνημόνιο συνεργασίας τίθεται σε ισχύ την ημέρα της τελευταίας ρηματικής διακοίνωσης, με βάση την οποία τα μέρη ενημερώνουν το ένα το άλλο για την ολοκλήρωση των εσωτερικών διαδικασιών θέσης σε ισχύ. Το Μνημόνιο ισχύει επ αόριστόν, εφόσον κάποιο από τα μέρη δεν το καταγγείλει και οι πραγματικές συνθήκες δικαιολογούν την ύπαρξή του. Σε περίπτωση καταγγελίας αυτή θα γίνει εγγράφως δια της διπλωματικής οδού και η ισχύς του Μνημονίου παύει έξι μήνες μετά την παραλαβή της εγγραφής καταγγελίας.

Με βάση τα ανωτέρω το παρόν Μνημόνιο αποσκοπεί στην ενίσχυση της ευρωπαϊκής προοπτικής της Αλβανίας, προωθεί περαιτέρω το πλέγμα των διμερών μας σχέσεων, προάγει και διασφαλίζει τα ελληνικά συμφέροντα και εξυπηρετεί την εθνική μας πολιτική. Ταυτόχρονα η Αλβανία ευνοείται στο βασικό στρατηγικό της στόχο της ευρωπαϊκής ολοκλήρωσης και διευκολύνεται η υλοποίηση πολιτικών της Ευρωπαϊκής Ένωσης που την αφορούν.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ (Εισηγήτρια του ΣΥΡΙΖΑ): Το νομοσχέδιο «Κύρωση της συμφωνίας πολιτικού διαλόγου και συνεργασίας μεταξύ της Ευρωπαϊκή Ένωση και των κρατών μελών της αφενός και της Δημοκρατίας της Κούβας αφετέρου», αφορά την Κύρωση συμφωνίας ανάμεσα στην Ευρωπαϊκή Ένωση και την Κούβα, που καλύπτει ένα μεγάλο εύρος θεμάτων πολιτικής και οικονομικής συνεργασίας. Συμβαλλόμενα μέρη στη συμφωνία είναι η Ευρωπαϊκή Ένωση συνολικά και το κάθε κράτος-μέλος της Ευρωπαϊκή Ένωση ξεχωριστά, όποτε χρειάζεται κύρωση από κάθε Εθνικό Κοινοβούλιο ξεχωριστά και από το Ευρωκοινοβούλιο.

Η συμφωνία υπεγράφη στις 12 Δεκεμβρίου 2016 και ενεκρίθη από το Ευρωκοινοβούλιο στις 5 Ιουλίου 2017. Η συμφωνία αποτελείται από πέντε μέρη και 89 άρθρα και αναλυτικά έχει ως εξής:

Το μέρος 1, αναφέρει τις βασικές αρχές που διέπουν τη συμφωνία με ιδιαίτερη αναφορά στις αρχές της Χάρτας του Οργανισμού Ηνωμένων Εθνών και την ισότητα, την αμοιβαιότητα και τον αμοιβαίο σεβασμό των συμβαλλομένων μερών. Καθορίζει ακόμη τους στόχους της συμφωνίας και από αυτούς θέλω να τονίσω ιδιαίτερα τον στόχο της αναζωογόνησης της οικονομίας και της κοινωνίας της Κούβας.

Το μέρος 2, αναφέρεται στον πολιτικό διάλογο και απαριθμεί στόχους και τρόπους. Ειδικότερα αναφέρεται στα ανθρώπινα δικαιώματα, την αντιμετώπιση της παράνομης εμπορίας φορητών όπλων, τη μη διάδοση όπλων μαζικής καταστροφής, την καταπολέμηση της τρομοκρατίας, την αντιμετώπιση διεθνών εγκλημάτων, την καταπολέμηση εμπορίας ανθρώπων και της παράνομης διακίνησης μεταναστών, την καταπολέμηση της παραγωγής και διακίνησης ναρκωτικών, την καταπολέμηση του ρατσισμού, των φυλετικών διακρίσεων, της ξενοφοβίας και της μισαλλοδοξίας, καθώς και στην υιοθέτηση της ατζέντας του 2030 για τη βιώσιμη ανάπτυξη.

Από το μέρος 2, θέλω να σταθώ ιδιαίτερα στο άρθρο 10 που αναφέρει ως θέμα του διαλόγου την αντιμετώπιση μονομερών εξαναγκαστικών μέτρων με εξωδαφική ισχύ, δηλαδή στο αμερικανικό εμπάργκο στην Κούβα και αντίστοιχα αμερικανικά εμπάργκο παντού. Εδώ δηλώνεται η σαφής αντίθεση των συμβαλλομένων μερών σε τέτοια μονομερή εμπάργκο και το σημείο αυτό έχει ιδιαίτερη σημασία.

Το μέρος 3, αναφέρεται στη συνεργασία των μερών σε επιμέρους τομεακές πολιτικές και περιλαμβάνει 7 τίτλους. Ο τίτλος 1 περιέχει γενικές διατάξεις στόχων, αρχών, μέσων και διαδικασιών συνεργασίας. Ορίζει ότι ο στόχος είναι η ενίσχυση των διμερών σχέσεων Ευρωπαϊκής Ένωσης –Κούβας, μέσω της παροχής ενίσχυσης στην Κούβα. Ο τίτλος 2 αναφέρεται σε ζητήματα δημοκρατίας, ανθρωπίνων δικαιωμάτων και χρηστής διακυβέρνησης. Ο τίτλος 3 αναφέρεται σε ζητήματα δικαιοσύνης, ασφάλειας των πολιτών και μετανάστευσης. Ειδικότερα καλύπτει την προστασία δεδομένων προσωπικού χαρακτήρα, τα παράνομα ναρκωτικά, τη νομιμοποίηση εσόδων από παράνομες δραστηριότητες, το οργανωμένο έγκλημα, την καταπολέμηση της διαφθοράς, το παράνομο εμπόριο όπλων, την καταπολέμηση της τρομοκρατίας, τη μετανάστευση, την εμπορία ανθρώπων και την παράνομη διακίνηση μεταναστών.

 Εδώ έχουμε και τη σημαντική πρόβλεψη του άρθρου 35 για την αναγνώριση από την Κούβα ότι προξενική προστασία σε πολίτες κρατών-μελών της Ευρωπαϊκή Ένωση στο έδαφος της, μπορεί να παρέχουν οι προξενικές αρχές οποιουδήποτε κράτους - μέλους της Ευρωπαϊκής Ένωσης. Υπάρχει ακόμη και αναφορά του άρθρου 36 στην αναγνώριση της σημασίας της κοινωνίας των πολιτών. Ο τίτλος 4 αναφέρεται σε ζητήματα κοινωνικής ανάπτυξης και κοινωνικής συνοχής θέτει στόχο τη μείωση της φτώχειας, της ανισότητας και του κοινωνικού αποκλεισμού.

Περιλαμβάνει ακόμα την απασχόληση, προβλέποντας τον σεβασμό των προτύπων της Διεθνούς Οργάνωσης Εργασίας, την κοινωνική προστασία, την εκπαίδευση, την δημόσια υγεία, την προστασία των καταναλωτών, θέματα πολιτισμού και πολιτιστικής κληρονομιάς, την προστασία ευάλωτων ατόμων, καθώς και θέματα ισότητας φύλου και νεολαίας.

Ο τίτλος 5 αναφέρεται σε ζητήματα περιβάλλοντος και κλιματικής αλλαγής, διαχείρισης καταστροφών και ύδρευσης και αποχέτευσης.

Ο τίτλος 6 αναφέρεται σε ζητήματα οικονομικής ανάπτυξης, προβλέποντας συνεργασία των μερών στους τομείς της γεωργίας, του βιώσιμου τουρισμού, της επιστήμης, τεχνολογίας και καινοτομίας, της ενέργειας και των μεταφορών. Προβλέπει ακόμα τη συνεργασία για τον εκσυγχρονισμό της δημόσιας διοίκησης της Κούβας, την ανάπτυξη καλύτερων στατιστικών μεθόδων και τη χρηστή διακυβέρνηση σε θέματα φορολογίας.

Ο τίτλος 7 αναφέρεται στην περιφερειακή συνεργασία με τις χώρες της Καραϊβικής.

Το μέρος 4 αναφέρεται εκτενώς σε εμπορικά θέματα, θέτοντας ρητά τον στόχο της ενσωμάτωσης της Κούβας στην παγκόσμια οικονομία και περιλαμβάνει δύο τίτλους.

Ο τίτλος 1 αναφέρεται στις διασυνοριακές εμπορικές συναλλαγές και εδώ η κάθε πλευρά παρέχει στην άλλη μεταχείριση μάλλον ευνοούμενου κράτους σύμφωνα με τη Γενική Συμφωνία Δασμών και Εμπορίου του 1994. Τα μέρη δεσμεύονται στην διευκόλυνση του εμπορίου στα πλαίσια του Παγκόσμιου Οργανισμού Εμπορίου.

Ο τίτλος 2 αναφέρεται στην συνεργασία των μερών σε επιμέρους εμπορικά θέματα. Καλύπτει θέματα τελωνείων, διανοητικής ιδιοκτησίας, συνεργασίας για την άρση τεχνικών εμποδίων στο εμπόριο, επισιτιστικής ασφάλειας, υγειονομικά και φυτοϋγειονομικά θέματα, καθώς και θέματα καλής διαβίωσης των ζώων. Τέλος τα μέρη θέτουν στόχο το εμπόριο να εξυπηρετεί την βιώσιμη ανάπτυξη.

Το μέρος 5 περιλαμβάνει τις θεσμικές και τελικές διατάξεις. Προβλέπει την συγκρότηση μεικτού συμβουλίου που θα εποπτεύει την εκπλήρωση των στόχων της Συμφωνίας. Η Συμφωνία είναι αορίστου χρόνου και μπορεί να καταγγελθεί από οποιοδήποτε μέρος, οπότε λήγει 6 μήνες μετά την κοινοποίηση της καταγγελίας. Η Συμφωνία συντάσσεται σε 23 γλώσσες και όλες είναι εξίσου αυθεντικές, σύμφωνα με τα ισχύοντα στην Ευρωπαϊκή Ένωση οπότε και εμείς έχουμε μπροστά μας μόνο το ελληνικό κείμενο.

Η Συμφωνία αυτή φέρνει την Κούβα στη λογική και συλλογιστική της Ευρωπαϊκής Ένωσης σε όλα τα θέματα που θεωρεί σήμερα σημαντικά η Ευρωπαϊκή Ένωση καλύπτοντας όμως παράλληλα και μέσα από ευρωπαϊκές διαδικασίες το βασικό σήμερα πρόβλημα της Κούβας, που είναι η αντιμετώπιση των συνεπειών στην οικονομία της Κούβας του μακροχρόνιου Αμερικανικού εμπάργκο. Με αυτή την έννοια είναι μια οπωσδήποτε αμοιβαία επωφελής Συμφωνία.

Τυχαίνει τη στιγμή που έρχεται στον Ελληνικό Κοινοβούλιο η Συμφωνία Ευρωπαϊκής Ένωσης – Κούβας για έγκριση να έχει μόλις ξεκινήσει στη Κούβα το πέρασμα της σκυτάλης της διακυβέρνησης από τη γενιά της κουβανικής επανάστασης στην νεότερη γενιά. Μόλις πριν 3 βδομάδες ανέλαβε Πρόεδρος της Κούβας ο Miguel Diaz – Canal, που δεν είχε γεννηθεί ακόμα όταν επικράτησε η επανάσταση στην Κούβα. Μάλιστα είναι αξιοσημείωτο ότι δεν προέρχεται από την οικογένεια Κάστρο. Τη στιγμή που η Κούβα προχωράει σε μια καινούργια σελίδα στην ιστορία της είναι σωστό και χρήσιμο να έχει την έμπρακτη ευρωπαϊκή συμπαράσταση, την οποία εξασφαλίζει αυτή η Συμφωνία.

Για όλους αυτούς τους λόγους ο ΣΥΡΙΖΑ υπερψηφίζει την «Κύρωση της Συμφωνίας Πολιτικού Διαλόγου και Συνεργασίας μεταξύ της Ευρωπαϊκής Ένωσης και των κρατών – μελών της αφενός και της Δημοκρατίας της Κούβας αφετέρου». Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Αναστασιάδης.

ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Νέας Δημοκρατίας): Κύριε Πρόεδρε, κύριε Υπουργέ, κυρίες και κύριοι συνάδελφοι το παρόν νομοσχέδιο έρχεται σε μία ιδιαίτερα κρίσιμη στιγμή για την εξωτερική πολιτική της χώρας. Η απόφαση της Κυβέρνησης να ανοίξει ταυτόχρονα όλα τα μεγάλα εθνικά θέματα πάνω στο τραπέζι των διαπραγματεύσεων εγκυμονεί βεβαίως διαπραγματευτικούς κινδύνους και ενίοτε ίσως και υποχωρήσεις από τις πάγιες εθνικές θέσεις. Υπάρχουν πάρα πολλά ανοιχτά θέματα και μέτωπα, κάποια από τα οποία έχει ανοίξει μόνη της η Κυβέρνηση και τα οποία η ίδια επιμένει να αντιμετωπίζει με ιδιαίτερη προχειρότητα και πολλές φορές με μικροκομματική λογική.

Ομολογώ, ότι οι χειρισμοί σας σε θέματα υψίστης εθνικής σημασίας δεν εμπνέουν καμία εμπιστοσύνη σε κανένα επίπεδο, για κανένα από τα ανοιχτά θέματα. Και γίνομαι, πιο συγκεκριμένος. Οι σχέσεις μας με την Τουρκία βρίσκονται στο χειρότερο σημείο των τελευταίων 20 ετών με πολλά ανοιχτά θέματα, είναι γνωστά, δεν είναι ώρα να τα απαριθμήσουμε.

Η συζήτηση για το «Σκοπιανό», παρά την αρχική αισιοδοξία και κινητικότητα και βιασύνη της Κυβέρνησης, βρίσκεται στο σημείο μηδέν, με την γείτονα να μένει αμετακίνητη στις αρχικές της θέσεις, στις πάγιες θέσεις της, παρά τις κινήσεις καλής θέλησης που έδειξε η ελληνική πλευρά. Και βεβαίως, σε όλα αυτά, δεν πρέπει να παραλείψουμε να προσθέσουμε και το προσφυγικό, όπου παραλάβατε μια κρίσιμη μεν, αλλά ελεγχόμενη κατάσταση, και μέσα σε λίγους μήνες με την άχρονα πολιτική του ανοίγματος των συνόρων, προκαλέσατε τα θλιβερά αποτελέσματα στο εσωτερικό, κυρίως στα νησιά του Ανατολικού Αιγαίου και βεβαίως και στην Ηπειρωτική Ελλάδα τελευταία. Η Θεσσαλονίκη, ξέρετε πολύ καλά, ότι πνίγεται το τελευταίο διάστημα από πρόσφυγες και μετανάστες, προερχόμενους από τον Έβρο και βεβαίως προκαλέσατε και επιδείνωση των σχέσεων μας με τις χώρες του λεγόμενου «βαλκανικού διαδρόμου» και όχι μόνο.

Έρχομαι τώρα στο συγκεκριμένο αντικείμενο του σχεδίου νόμου που συζητάμε και αφορά την Κύρωση από την Ελληνική Βουλή του Μνημονίου συνεργασίας μεταξύ Ελλάδος και Αλβανίας. Και εδώ εκτιμώ, ότι τα πράγματα δεν είναι καλύτερα. Η σύναψη του εν λόγω Μνημονίου εντάσσεται στην ευρύτερη πολιτική της χώρας μας περί σύναψης αντίστοιχων Μνημονίων και με άλλες χώρες των δυτικών Βαλκανίων, καθώς έχουν υπογράψει και ήδη έχουν τεθεί σε ισχύ Μνημόνια με τη Σερβία, το Μαυροβούνιο, τη Βοσνία, την Ερζεγοβίνη.

Τα Μνημόνια αυτά συμβάλλουν στην έμπρακτη στήριξη και την προώθηση της μεγάλης ευρωπαϊκής προοπτικής των χωρών των Δυτικών Βαλκανίων. Η πολιτική αυτή είναι σύμφωνη όχι μόνο με το στρατηγικό στόχο της Ελλάδας για τα οφέλη της ευρωπαϊκής πορείας των γειτονικών μας χωρών, αλλά έρχεται και σε συνέχεια της κεντρικής ευρωπαϊκής στόχευσης, για την μελλοντική ένταξη των κρατών αυτών στην Ευρωπαϊκή Ένωση

Πρόσφατα, στις αρχές του περασμένου Φεβρουαρίου, η Ευρωπαϊκή Επιτροπή ανανέωσε το ενδιαφέρον της για την προώθηση της ευρωπαϊκής πορείας των έξι χωρών των Δυτικών Βαλκανίων, ανακοινώνοντας την στρατηγική, για μια αξιόπιστη προοπτική διεύρυνσης, για τις χώρες των δυτικών Βαλκανίων και για ενισχυμένη δέσμευση της Ευρωπαϊκής Ένωσης προς τις χώρες αυτές.

Ο Πρόεδρος Γιούνκερ, υπογράμμισε ότι το ευρωπαϊκό μέλλον της περιοχής είναι μια γεωστρατηγική επένδυση σε μια σταθερή, ισχυρή και ενωμένη Ευρώπη, στη βάση κοινών αξιών. Η στρατηγική παραθέτει τις προτεραιότητες και τους τομείς κοινής ενισχυμένης συνεργασίας, για την αντιμετώπιση των ειδικών προκλήσεων, που αντιμετωπίζουν τα δυτικά Βαλκάνια, ιδίως στην ανάγκη για θεμελιώδεις μεταρρυθμίσεις και σχέσεις καλής γειτονίας. Γνωρίζουμε, όμως, ότι ο δρόμος αυτός είναι μακρύς και δύσκολος και ότι απαιτεί συνεχείς προσπάθειες και μη αναστρέψιμες μεταρρυθμίσεις σε κάθε χώρα από αυτές. Στο πλαίσιο αυτό, τα παλαιά κράτη-μέλη, όπως είναι η Ελλάδα, μπορούν να προσφέρουν σημαντική υποστήριξη.

Για την χώρα μας, η ένταξη των κρατών των δυτικών Βαλκανίων στην Ευρωπαϊκή Ένωση θεωρούμε ότι είναι προς το συμφέρον μας, τόσο σε πολιτικό και οικονομικό επίπεδο, αλλά και σε όρους πολιτικής ασφάλειας. Εξάλλου, η χώρα μας υπήρξε κινητήριος δύναμη για την πολιτική διεύρυνση της Ευρωπαϊκής Ένωσης προς τις χώρες των Δυτικών Βαλκανίων.

Ήδη, το 2003 στη σύνοδο κορυφής της Θεσσαλονίκης, για τα Βαλκάνια δόθηκε, επί Ελληνικής Προεδρίας, το πιο ηχηρό μήνυμα που είχε δοθεί ποτέ στο θέμα της ευρωπαϊκής ένταξης των χωρών αυτών στην Ευρωπαϊκή Ένωση. Κεντρική και διαχρονική θέση της ελληνικής εξωτερικής πολιτικής, είναι ότι μια αξιόπιστη προοπτική ένταξης των Βαλκανίων στην Ευρωπαϊκή Ένωση, μπορεί να αποτελέσει μια προωθητική δύναμη προς ένα δημοκρατικό μετασχηματισμό της περιοχής, την θεμελίωση της περιφερειακής ασφάλειας και της ειρήνης και την επίλυση πιθανών διμερών προβλημάτων.

Αναφορικά με την ευρωπαϊκή προοπτική της Αλβανίας, η Ελλάδα παραμένει ένθερμος υποστηρικτής της. Δεν είναι τυχαίο, εξάλλου, το γεγονός ότι επί Ελληνικής Προεδρίας τον Ιούνιο του 2014 στο Συμβούλιο Γενικών Υποθέσεων, αποδόθηκε στην Αλβανία το καθεστώς της υποψήφιας χώρας.

Από αυτό το σημείο και ύστερα, η χώρα πρέπει να προχωρήσει σταθερά σε μια σειρά μεταρρυθμίσεων, που θα την φέρουν πιο κοντά στην ευρωπαϊκή οικογένεια. Η Ελλάδα, ως παλαιό κράτος - μέλος της Ευρωπαϊκής Ένωσης, μπορεί να βοηθήσει ουσιαστικά τη γείτονα χώρα και να προχωρήσει σε όλα τα αναγκαία βήματα. Το παρόν μνημόνιο με την Αλβανία, προσπαθεί να εξυπηρετήσει αυτόν ακριβώς τον στόχο, καθώς προσπαθεί να ενισχύσει τη συνεργασία μεταξύ των δύο χωρών, δίνοντας βαρύτητα στις πολιτικές, οικονομικές, τεχνολογικές και πολιτιστικές πτυχές της διαδικασίας της ευρωπαϊκής ολοκλήρωσης της Αλβανίας και της περιφερειακής συνεργασίας.

Ειδικότερα, το μνημόνιο προβλέπει, μεταξύ άλλων, την περαιτέρω προώθηση της πολιτικής υποστήριξης της Ελλάδας στη διαδικασία της ευρωπαϊκής ολοκλήρωσης της Αλβανίας, την έμφαση σε θέματα που συνδέονται με την πολιτική διεύρυνσης της Ευρωπαϊκή Ένωση και την ενταξιακή διαδικασία της Αλβανίας πριν την έναρξη των ενταξιακών διαπραγματεύσεων, την υποστήριξη των μεταρρυθμιστικών προσπαθειών της Αλβανίας στο πλαίσιο της ενταξιακής διαδικασίας, τη μεταφορά εμπειρογνωμοσύνης και τεχνογνωσίας της Ελλάδος επί της ενταξιακής διαδικασίας, την προώθηση της ανάπτυξης της θεσμικής υποδομής του δημόσιου τομέα, την προώθηση της ανάπτυξης ικανοτήτων δημοσίων υπαλλήλων, μέσω της ανταλλαγής εμπειρογνωμόνων, εκπαιδευτικών προγραμμάτων και σεμιναρίων δημοσίων υπαλλήλων, καθώς και εκπόνησης κοινών μελετών και ερευνών. Προβλέπει, δηλαδή, η συμφωνία κυρίως βοήθεια της Ελλάδος, χωρίς καμία πρόβλεψη για υποχρεώσεις από την πλευρά της Αλβανίας.

Κυρίες και κύριοι συνάδελφοι, η Νέα Δημοκρατία, ως μια κατεξοχήν ευρωπαϊκή παράταξη, στηρίζει την ευρωπαϊκή προοπτική των χωρών των Δυτικών Βαλκανίων. Στο πλαίσιο αυτό, θεωρούμε ότι το παρόν νομοσχέδιο και το μνημόνιο συνεργασίας εξυπηρετεί το στρατηγικό στόχο της ευρωπαϊκής ολοκλήρωσης των Δυτικών Βαλκανίων. Ενισχύει την ευρωπαϊκή προοπτική της Αλβανίας και θεωρητικά προωθεί το πλέγμα των διμερών μας σχέσεων.

Για να δούμε, όμως, τι κάνει από την άλλη πλευρά η Αλβανία. Πλέκει σχέδιο μεγαλοϊδεατισμού σε βάρος της χώρας μας. Θέτει ανοιχτά πλέον θέματα τσαμουριάς και διεκδικήσεων μέχρι την Πρέβεζα. Κατεδαφίζει χριστιανικούς ναούς και σπίτια ομογενών και επιδιώκει την αρπαγή των περιουσιών των Ελλήνων της Χιμάρας. Επιδιώκει, δηλαδή, τον αφελληνισμό της Βορείου Ηπείρου, χωρίς κανένα σεβασμό στα ανθρώπινα δικαιώματα. Οι Αλβανοί τον τελευταίο καιρό γίνονται όλο και πιο προκλητικοί και, από πληροφορίες που διαρρέουν, τις οποίες μπορείτε να επιβεβαιώσετε, κύριε Υπουργέ ή να τις διαψεύσετε, θέτουν ζητήματα στην οριοθέτηση των θαλασσίων συνόρων, επιδιώκοντας να επιβάλουν την ίδια συνταγή που προσπαθούν να επιβάλουν οι Τούρκοι στο Αιγαίο, ίσως και με τη βοήθεια της Άγκυρας. Εξάγουν ναρκωτικά, παρανομίες και κακοποιούς στη χώρα μας και όλα αυτά παρά το γεγονός ότι επιζητούν τη βοήθειά μας να ενταχθούν στην Ευρωπαϊκή Ένωση, την οποία η χώρα μας απλόχερα προσφέρει.

Η συμφωνία αυτή θεωρώ ότι είναι ετεροβαρής σε βάρος της Ελλάδος. Σε αυτήν τη συμφωνία η Ελλάδα μόνο προσφέρει. Πείτε μας, κύριε Υπουργέ, ποια είναι η πορεία των ελληνοαλβανικών σχέσεων το τελευταίο διάστημα, ποιες είναι οι υποχρεώσεις που απορρέουν από αυτή τη συμφωνία της Αλβανίας απέναντι στους ομογενείς μας και τη χώρα μας και θα τοποθετηθούμε στη συνέχεια. Η Ελλάδα φιλοξενεί μια μεγάλη ομάδα Αλβανών στη χώρα μας, τη σέβεται, την εξυπηρετεί, στηρίζει τα δικαιώματά της, όμως το ίδιο δεν συμβαίνει από την απέναντι πλευρά για την εθνική ελληνική μειονότητα της Βορείου Ηπείρου. Οριοθετήστε τις υποχρεώσεις της Αλβανίας στη συγκεκριμένη συμφωνία απέναντι στην Ελλάδα και, βεβαίως, επιφυλασσόμαστε να τοποθετηθούμε στην Ολομέλεια επί αυτού του θέματος.

Το δεύτερο θέμα αφορά τη συμφωνία πολιτικού διαλόγου και συνεργασίας μεταξύ της Ευρωπαϊκής Ένωσης και των κρατών-μελών της, αφενός και αφετέρου της δημοκρατίας της Κούβας. Εγκαινιάζεται και τυπικά από το Ελληνικό Κοινοβούλιο μια νέα εποχή στις σχέσεις μας ως χώρα Ευρωπαϊκής Ένωσης με την Κούβα. Αποτελεί δε τη πρώτη διμερή συμφωνία μεταξύ των μερών και σηματοδοτεί ένα μέλλον μακριά από τον απομονωτισμό της Κούβας των προηγούμενων δεκαετιών, με κύριο γνώμονα την οικοδόμηση σχέσεων εμπιστοσύνης και από τις δύο πλευρές. Ουσιαστικά μέσω της παρούσης συμφωνίας δημιουργείται η πλατφόρμα και το νομικό πλαίσιο, μέσα από το οποίο θα οριοθετηθούν οι σχέσεις των δύο πλευρών.

Η Κούβα, βιώνει ιστορικές στιγμές με την αλλαγή σκυτάλης στην ηγεσία της χώρας πριν από μερικές εβδομάδες. Η χώρα δείχνει σημάδια πρόθεσης να ανοίξει τις πόρτες της στη διεθνή Κοινότητα οικονομικά, πολιτικά, διπλωματικά και πολιτιστικά. Η προσπάθεια αυτή, απαιτεί σταθερά βήματα, σύνεση και αμοιβαίο σεβασμό στην ιστορία, την κουλτούρα και την ιδιοσυγκρασία των Κουβανών.

Η εποχή των Κάστρο έκλεισε και ένας νέος κύκλος ανοίγει που φαίνεται ότι θα συμβάλει προς ένα καλύτερο μέλλον τόσο στην περιοχή όσο και στην παγκόσμια Κοινότητα. Στο πλαίσιο αυτό, αναγνωρίζουμε όλοι ότι η διαδικασία της οικονομικής και κοινωνικής μετάβασης της Κούβας χρειάζεται την απαραίτητη στήριξη. Και η Ευρώπη δηλώνει παρούσα και πρόθυμη να κινηθεί προς αυτή την κατεύθυνση. Αυτό καταδεικνύεται και από την ευρεία αποδοχή της συμφωνίας από το Ευρωπαϊκό Κοινοβούλιο, το οποίο και την ενέκρινε με συντριπτική πλειοψηφία των Ιούλιου του 2017. Μετά από σειρά διαπραγματεύσεων, τα δύο μέρη κατέληξαν σε μια συμφωνία που μόνο οφέλη μπορεί να αποφέρει και στις δύο πλευρές.

Αναμένουμε ότι αυτή τη συμφωνία θα δώσει ώθηση στις σχέσεις τόσο της χώρας, όσο και της ΕυρωπαϊκήςΈνωσης συνολικά, σε διάφορα επίπεδα οικονομικά, εμπορικά, αναπτυξιακά, εκπαιδευτικά, πολιτιστικά, εντασσόμενα πλήρως στο ενδιαφέρον που παρουσιάζουν οι χώρες της λατινικής Αμερικής και της Καραϊβικής γενικότερα. Έχουν πλέον ωριμάσει οι συνθήκες ώστε η Ευρώπη και η Κούβα να αναπτύξουν κοινές δράσεις, κοινές πρωτοβουλίες και, γιατί όχι, να συνεργαστούν στενά για την ενίσχυση της βιώσιμης ανάπτυξης, της Δημοκρατίας και των ανθρωπίνων δικαιωμάτων και για την εξεύρεση λύσεων από κοινού σε παγκόσμιες προκλήσεις, μέσα από τη συμμετοχή σε διεθνείς οργανισμούς και το σεβασμό του διεθνούς δικαίου.

Κυρίες και κύριοι συνάδελφοι, η συμφωνία, έτσι όπως υπεγράφη στις 12 Δεκεμβρίου του 2016, αποτελείται από πέντε μέρη και 89 άρθρα. Στο πρώτο μέρος, στα άρθρα 1 και 2 γίνεται αναφορά στους στόχους και τις αρχές της συμφωνίας, με σαφή αναφορά στο χάρτη του ΟΗΕ. Αποτυπώνεται με σαφήνεια η πολιτική βούληση των μερών να εδραιώσουν και να εμβαθύνουν τους μεταξύ τους δεσμούς σε πνεύμα αμοιβαίου σεβασμού και ισότητας, να προωθήσουν τη διεθνή ειρήνη και ασφάλεια και την ειρηνική επίλυση των διαφορών, σύμφωνα με τις αρχές του διεθνούς δικαίου. Ιδιαίτερα σήμερα που η κατάσταση, με όσα συμβαίνουν στη γειτονιά μας, δεν είναι και η καλύτερη που θα μπορούσε. Η κλιμακούμενη ένταση, μπορεί να πυροδοτήσει ανεξέλεγκτες καταστάσεις και να επηρεάσει την παγκόσμια ειρήνη. Η συμφωνία με την Κούβα, αποκτά ακόμη μεγαλύτερη σημασία, έστω και σημειολογικά.

Στο δεύτερο μέρος της συμφωνίας, από τα άρθρα 3 έως και 14, τα δύο μέρη συμφωνούν να αναπτύξουν πολιτικό διάλογο, ένα διάλογο που στοχεύει στην ενίσχυση των πολιτικών σχέσεων και της αμοιβαίας κατανόησης, μέσω της ανταλλαγής απόψεων και πληροφοριών, φτάνοντας ει δυνατόν σε κοινές προσεγγίσεις, όπου αυτό είναι εφικτό. Αυτό θα φάνταζε σενάριο επιστημονικής φαντασίας, πριν από μερικές δεκαετίες. Πιστεύω ότι κανένας πολιτικός εκείνης της εποχής του θα μπορούσε να φανταστεί αυτήν την εξέλιξη στις σχέσεις των δύο μερών και όμως, αυτό είναι σήμερα μια πραγματικότητα που μας δείχνει τις αλλαγές που συντελούνται στις μέρες μας στη σύγχρονη κοινωνία.

Στέκομαι στο άρθρο 8, όπου τα μέρη τονίζουν τη σημασία της πρόληψης και της καταπολέμησης της τρομοκρατίας κάθε μορφής και έκφανσης, όπως χαρακτηριστικά αναφέρεται στο κείμενο και συμφωνούν να συνεργαστούν προς αυτή την κατεύθυνση, όπως το να συνεργαστούν και για την καταπολέμηση της εμπορίας ανθρώπων και της παράνομης διακίνησης μεταναστών, την καταπολέμηση της παραγωγής, της διακίνησης και της κατανάλωσης των ναρκωτικών, του ρατσισμού, των φυλετικών διακρίσεων, της ξενοφοβίας και της σχετικής μισαλλοδοξίας.

Το τρίτο μέρος της Συμφωνίας αποτελείται από επτά επιμέρους τίτλους και περιλαμβάνει τομεακές πολιτικές, πάνω στις οποίες τα δύο μέρη θα αναπτύξουν μια συνεργασία. Αναφέρεται σε άξονες πολιτικής και ζητήματα δημοκρατίας, ανθρωπίνων δικαιωμάτων και χρηστής διακυβέρνησης. Ακόμη σε θέματα διακίνησης ασφάλειας των πολιτών και μετανάστευσης. Γίνεται αναφορά σε ζητήματα κοινωνικής ανάπτυξης, όπου αποτυπώνεται η βούληση, για καταπολέμηση της φτώχειας και ενίσχυση της κοινωνικής συνοχής.

Το τρίτο μέρος της Συμφωνίας ολοκληρώνεται με την αποτύπωση από τα δύο μέρη της βούλησης, για συνεργασία σε ζητήματα οικονομικής ανάπτυξης και περιφερειακής ολοκλήρωσης και συνεργασίας. Τομείς, όπως η γεωργία, η αλιεία, η επιστήμη και τεχνολογία, ο τουρισμός και οι μεταφορές, είναι μερικοί από τους τομείς που οι δύο πλευρές συμφωνούν να συνεργαστούν. Η κουβανική οικονομία χρειάζεται μια ώθηση και η δημόσια διοίκηση εκσυγχρονισμό. Η Ευρωπαϊκή Ένωση και η Κούβα το αναγνωρίζουν και συμφωνούν να συνεργαστούν.

Το τέταρτο μέρος της Συμφωνίας περιλαμβάνει 21 άρθρα που αφορούν το εμπόριο και την εμπορική συνεργασία. Στόχος η ενίσχυση των εμπορικών και των οικονομικών σχέσεων μεταξύ των μερών. Η προώθηση της ενσωμάτωσης της Κούβας στην παγκόσμια οικονομία. Η δημιουργία ενός σταθερού και ελκυστικού περιβάλλοντος για επενδύσεις στη χώρα, χωρίς αποκλεισμούς. Αναγνωρίζοντας τις υπάρχουσες δυσκολίες η Ευρωπαϊκή Ένωση και η Κούβα συμφωνούν και στη συνεργασία των τελωνειακών υπηρεσιών τους, με σκοπό την απλούστευση και τον εκσυγχρονισμό των τελωνειακών διαδικασιών και τη διευκόλυνση του νόμιμου εμπορίου με ανάπτυξη και εφαρμογή μηχανισμών και τεχνικών προς την κατεύθυνση αυτή.

Στο πέμπτο μέρος της Συμφωνίας προβλέπεται η συγκρότηση μεικτού συμβουλίου με εκπροσώπους των δύο μερών που θα εποπτεύει την εφαρμογή και εκπλήρωση των στόχων της Συμφωνίας.

Κυρίες και κύριοι συνάδελφοι, μέσα από τη σημερινή κύρωση γινόμαστε μάρτυρες για μια ακόμη φορά της σοφής απόφασης του αείμνηστου Κωνσταντίνου Καραμανλή να προσανατολίσει τη χώρα μας στο δυτικό κόσμο και να την εντάξει στη μεγάλη οικογένεια της Ευρωπαϊκής Ένωσης. Μια απόφαση που τοποθετεί την Ελλάδα στον πυρήνα της Ευρώπης, παρά τις όποιες δυσκολίες που βιώνουμε τελευταία και στον ελεύθερο δυτικό κόσμο, κάτι που το Κόμμα μας, η Νέα Δημοκρατία, πίστεψε και για το οποίο αγωνίστηκε κόντρα στο σύνολο της Αντιπολίτευσης τότε και τον λαϊκισμό. Βεβαίως, σήμερα είναι η προσήλωσή μας αυτή στο δυτικό κόσμο και στην Ευρωπαϊκή Ένωση δικαιώνεται. Όλος ο κόσμος, πλέον, αντιλαμβάνεται την αξία της ελεύθερης οικονομίας και της ιδιωτικής πρωτοβουλίας, πλην της σημερινής Κυβέρνησης, της Κυβέρνησής σας που ιδεοληπτικά παραμένετε προσκολλημένοι σε ένα όνειρο απατηλό, κρατισμού και απόλυτου ελέγχου της αγοράς, μόνοι θαυμαστές του Μαδούρου και της Βενεζουέλας.

Κυρίες και κύριοι συνάδελφοι της Συμπολίτευσης, η αλλαγή πλεύσης της Κούβας, αν μη τι άλλο, πρέπει να σας προβληματίσει, να σας αφυπνίσει και να δείτε τι γίνεται σε ολόκληρο τον κόσμο. Χαιρετίζουμε την παρούσα Συμφωνία, κύριε Πρόεδρε, με σεβασμό στην Κούβα, την ιστορία της και το λαό της. Την καλωσορίζουμε σε αυτόν τον πολιτικό διάλογο, στην ελεύθερη οικονομία και στον ελεύθερο κόσμο και προσδοκούμε στην ανάπτυξη και εδραίωση σχέσεων εμπιστοσύνης, συνεργασίας και ανάπτυξης. Εμείς ψηφίζουμε την παρούσα Συμφωνία. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Αναστασιάδη. Τον λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Σας ευχαριστώ, κύριε Πρόεδρε. Θα μου επιτρέψετε, γιατί δεν μπορώ να μην κάνω ένα σχόλιο σε αυτά που αναφέρθηκε ο Εισηγητής της Νέας Δημοκρατίας σχετικά με τον κρατισμό του ΣΥΡΙΖΑ.

Κύριε συνάδελφε, νομίζω ότι ο ΣΥΡΙΖΑ έχει περάσει σε άλλα επίπεδα και σε αυτό που τον κατηγορείται είναι λάθος, κάνει ιδιωτικά μονοπώλια. Τη ΔΕΗ που πούλησε και οι συνάδελφοί ψήφισαν, σκεφτείτε ότι κάνει διαγωνισμό, χωρίς να βγαίνει άγονος.

Σας θυμίζω, κύριε συνάδελφε, γιατί νομίζω ότι κάνετε λάθος σε αυτό, ότι χθες επί ΣΥΡΙΖΑ τις εργολαβίες του κ. Καλογρίτσα της πήρε μια άλλη ανταγωνιστική εταιρία, ο ΕΛΛΑΚΤΩΡ, ο οποίος είναι ο γνωστός Μπόμπολας και ήταν ανταγωνιστής του κ. Καλογρίτσα στο συγκεκριμένο έργο, αλλά η Κυβέρνηση ΣΥΡΙΖΑ έδωσε τα έργα στον Μπόμπολα χωρίς διαγωνισμό.

Επομένως, καταλαβαίνετε ότι είστε σε λάθος κατεύθυνση. Νομίζω ότι εδώ, δεν κάνουν απλά κρατισμό, αλλά δίνουν απευθείας ανάθεση, χωρίς διαγωνισμό, χωρίς να βγαίνει άγονος, στα πιο ιδιωτικά μονοπώλια. Τα δίνετε απευθείας στον Μπόμπολα που κατηγορούσατε πριν λίγο καιρό, ως διαπλοκή. Τα δίνετε χωρίς να βγει άγονος ο διαγωνισμός, είναι μοναδικό αυτό.

Όσον αφορά την Κύρωση του Μνημονίου Συνεργασίας μεταξύ του Υπουργείου Εξωτερικών και της Ελληνικής Δημοκρατίας υπεγράφη στις 15 Ιουλίου στα Τίρανα, κατά την επίσκεψη του Υπουργού Εξωτερικών, κατόπιν μακροχρόνιων διαβουλεύσεων. Μάλιστα, στις 22 Φεβρουαρίου 2018 ο αρμόδιος Επίτροπος Γιόχαν Χανς επισκέφτηκε την Αλβανία, δήλωσε ότι έχει κάνει σημαντικές μεταρρυθμίσεις και διαθέτει τις προϋποθέσεις, ώστε να ξεκινήσουν οι ενταξιακές διαπραγματεύσεις της χώρας πολύ σύντομα, πιθανόν και μέχρι το καλοκαίρι.

Ως Δημοκρατική Συμπαράταξη, συμμεριζόμαστε απολύτως την άποψη του Επιτρόπου ότι οι πολίτες της Αλβανίας αξίζουν μια ευρωπαϊκή προοπτική και θέλω να υπενθυμίσω σε αυτό το σημείο ότι η ευρωπαϊκή προοπτική της Αλβανίας και των Δυτικών Βαλκανίων συνολικά έχουν τη σφραγίδα των κυβερνήσεων του ΠΑ.ΣΟ.Κ. και της Ελληνικής Προεδρίας. Θα θυμάστε όλοι την Ατζέντα Θεσσαλονίκης, υιοθετήθηκε από το Ευρωπαϊκό Συμβούλιο επί Ελληνικής Προεδρίας τον Ιούνιο του 2003 και φέρει τις υπογραφές του Πρωθυπουργού, Κώστα Σημίτη και του τότε Υπουργού Εξωτερικών, Γιώργου Παπανδρέου.

Σε εκείνη την ιστορική για την Ευρώπη απόφαση μπήκε ο θεμέλιος λίθος για την ευρωπαϊκή προοπτική όλων των Δυτικών Βαλκανίων. Τότε είχε τεθεί ο φιλόδοξος στόχος της ένταξης των Δυτικών Βαλκανίων στην Ευρωπαϊκή Επιτροπή το 2014, ορόσημο για την επανένωση της Ευρώπης, έναν αιώνα ακριβώς μετά την έναρξη του Πρώτου Παγκοσμίου Πολέμου, ο οποίος, ξεκίνησε ακριβώς σε αυτή την περιοχή, στο Σεράγεβο.

Η οικονομική και πολιτική κρίση που χτύπησε την Ευρώπη συνολικά καθυστέρησε αυτή τη φιλόδοξη προοπτική. Όμως, ο στόχος της ένταξης δεν εγκαταλείφθηκε και το 2014 και πάλι επί Ελληνικής Προεδρίας της Ευρωπαϊκής Ένωσης και με το ΠΑ.ΣΟ.Κ. να παίζει και πάλι αποφασιστικό ρόλο στην εξωτερική πολιτική της χώρας, η Αλβανία λαμβάνει καθεστώς της υποψήφιας χώρας. Θεωρούμε προς το συμφέρον της Ελλάδας να στηρίξει την ευρωπαϊκή προοπτική της Αλβανίας, αλλά και των άλλων χωρών των δυτικών Βαλκανίων. Η πλήρωση των κριτηρίων της Κοπεγχάγης, αλλά και των οικονομικών προαπαιτούμενων και μεταρρυθμίσεων θα φέρει την ειρήνη, τη συνεργασία, την ομαλότητα, την ανάπτυξη στην πολύπαθη αυτή περιοχή.

Όμως, επειδή οι συνθήκες από το 2003 και από το 2014 έχουν αλλάξει, όχι μόνο στην Ελλάδα, αλλά και στην Αλβανία, οφείλουμε να επισημάνουμε τους όρους καλής γειτονίας που αποτελούν κορωνίδα των προϋποθέσεων της ενταξιακής προοπτικής, οποιασδήποτε χώρας στην Ευρωπαϊκή Ένωση. Συνεπώς, πράξεις εκτός του πλαισίου της ειρήνης, της καλής γειτονίας και της καλής πίστης σε διμερές επίπεδο, στρέφονται στην πραγματικότητα εναντίον της ενταξιακής πορείας της Αλβανίας. Ο σεβασμός των ανθρωπίνων δικαιωμάτων εντός της χώρας αυτής είναι ένα άλλο ζήτημα.

Κλείνοντας, θέλω να επισημάνω ένα ακόμα ζήτημα που αναφέρεται στο Μνημόνιο Συνεργασίας και αφορά τη συνεργασία, όχι μόνο σε κεντρικό επίπεδο, αλλά και σε περιφερειακό επίπεδο. Αυτό έχει μια εξαιρετική σημασία. Παρά τις εξαγγελίες της κυβέρνησης ΣΥ.ΡΙΖ.Α. - ΑΝ.ΕΛ. για αποκέντρωση, περιφερειακή ανάπτυξη και για ανάλογες πρωτοβουλίες, έχει εγκαταλείψει πλήρως την μακροπεριφερειακή στρατηγική για την Αδριατική και το Ιόνιο, όπως αυτή υιοθετήθηκε το 2012 και πάλι με τη σφραγίδα της κυβέρνησης ΠΑ.ΣΟ.Κ.. Έχουμε μείνει τραγικά πίσω σε αυτή την πρωτοβουλία. Όπως καταλαβαίνετε, θα υποστηρίξουμε την Σύμβαση αυτή, όμως, κρατάμε πάντα επιφύλαξη, γιατί η κυβέρνηση πάντα μας επιφυλάσσει εκπλήξεις με τροπολογίες και οτιδήποτε άλλο, για να έχουμε τη δυνατότητα να μιλήσουμε στην Ολομέλεια.

Πάμε τώρα στη δεύτερη Κύρωση που είναι η πρώτη ουσιαστικά Κύρωση Συμφωνίας πολιτικού διαλόγου της Κούβας και της Ευρωπαϊκής Επιτροπής. Υπεγράφη στις 12 Δεκεμβρίου 2016 και εγκρίθηκε από το Ευρωπαϊκό Κοινοβούλιο στις 5 Ιουλίου 2015.

Να θυμίσω ότι σήμερα είμαστε λίγες μέρες πριν κάνουμε την κύρωση στη Συμφωνία στη Βουλή, λίγες μέρες πριν πραγματοποιηθεί το πρώτο κοινό συμβούλιο Ευρωπαϊκής Επιτροπής - Κούβας σε επίπεδο Υπουργών υπό τη νέα Συμφωνία. Έχει ένα ενδιαφέρον για το πώς αξιοποιούμε αυτές τις κυρώσεις και πως τις φέρνουμε έστω και την τελευταία στιγμή να περάσουν μόνο και μόνο όχι για ουσιαστικούς, αλλά για συμβολικούς λόγους. Εν πάση περιπτώσει, είναι ένα θέμα το οποίο δεν είναι τώρα, αλλά είναι διαχρονικό και πρέπει να το δούμε.

Εμείς θεωρούμε, ότι είναι πολύ σημαντικό και θετικό βήμα για τις δύο πλευρές η υπό κύρωση Συμφωνία, που η εφαρμογή της θα καλύψει ένα ευρύτατο φάσμα πολιτικών, κοινωνικών και οικονομικών πεδίων να μπορεί να αποβεί επωφελής και για τις δύο πλευρές, δεδομένου μάλιστα πως τα τελευταία χρόνια η Κούβα έχει ξεκινήσει τα πρώτα της βήματα προς τη μετάβαση σε μια νέα εποχή. Δίνουμε μεγάλη έμφαση στον πολιτικό διάλογο και τη συνεργασία μεταξύ των δύο πλευρών σε θέματα ανθρωπίνων δικαιωμάτων και δημοκρατίας, τομέας στον οποίο η Ευρωπαϊκή Ένωση εκπροσωπείται από τον πρώην Υπουργό Εξωτερικών του ΠΑ.ΣΟ.Κ. και νυν ειδικό εκπρόσωπο της Ευρωπαϊκής Επιτροπής, για τα ανθρώπινα δικαιώματα τον κ. Σταύρο Λαμπρινίδη.

Θεωρούμε τις δημοκρατικές μεταρρυθμίσεις και την πλήρη διασφάλιση των ατομικών δικαιωμάτων και των προσωπικών ελευθεριών των πολιτών ακρογωνιαίο λίθο για την οικοδόμηση στέρεων και μακρόπνοων σχέσεων, σε σχέση με την Κούβα και την Ευρωπαϊκή Επιτροπή. Όσον αφορά τις οικονομικές και εμπορικές σχέσεις υποστηρίζουμε την ανάπτυξή τους στη βάση της μεγαλύτερης διαφάνειας και ασφάλειας. Το ίδιο ισχύει και για την αναπτυξιακή βοήθεια της Ευρωπαϊκής Επιτροπής προς την Κούβα που, πλέον, με τη Συμφωνία θα διέπεται από απευθείας κανόνες.

Στο σημείο αυτό αξίζει να αναφέρουμε, ότι τα πρώτα βήματα για αυτή τη νέα εποχή έγιναν από τον τέως Πρόεδρο των Η.Π.Α. τον Μπαράκ Ομπάμα με την υποστήριξη της Ευρωπαϊκής Ένωσης και χρειάζεται αυτή τη στιγμή μια ανάληψη πιο ενεργού ρόλου από την πλευρά της Ευρωπαϊκής Ένωσης, για να μην έχουμε πισωγυρίσματα από τη σαφώς πιο συντηρητική και εσωστρεφή αμερικανική διακυβέρνηση του κ. Τράμπ.

Ως σοσιαλδημοκρατική οικογένεια στηρίζουμε τη σχέση της Ευρωπαϊκής Ένωσης με τις χώρες της Λατινικής Αμερικής, εξάλλου ιστορικά η παράταξή μας πρωτοστάτησε στο άνοιγμα της Ευρώπης προς την Λατινική Αμερική, ήδη, από τη δεκαετία του 1980 από κοινού με άλλες προοδευτικές πολιτικές δυνάμεις της Γηραιάς Ηπείρου. Όπως το θέτει και η κυρία Μογκερίνι εμάς τους Ευρωπαίους μαζί με την Κούβα, τη Λατινική Αμερική και την Καραϊβική μας κρατούν κοντά δεσμοί ιστορικοί, πολιτιστικοί, αξιακοί, αλλά και κοινές φιλοδοξίες των λαών μας, για το παρόν και το μέλλον. Με τις ίδιες προϋποθέσεις στηρίζουμε και την κύρωση αυτή.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Κασιδιάρης.

ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου Χρυσή Αυγή): Σήμερα, λοιπόν, ο ΣΥΡΙΖΑ μας λέει, ότι η Ελλάδα, πρέπει να στηρίξει την ευρωπαϊκή προοπτική της Αλβανίας, ώστε οι Αλβανοί να μπουν στην Ευρωπαϊκή ΄Ένωση και να πάρουν αμέτρητα λεφτά. Ποιοι είναι, όμως, σήμερα οι Αλβανοί; Είναι αυτοί που εδώ και αιώνες, είναι ένας λαός με πολύ μεγάλο ανθελληνικό μένος και αυτή τη στιγμή το ανθελληνικό μένος των Αλβανών μόνο με το ανθελληνικό μένος των Τούρκων μπορεί να συγκριθεί. Η διαφορά τους είναι, ότι οι Τούρκοι έχουν πλοία και αεροπλάνα, ενώ οι Αλβανοί δεν έχουν τίποτα, έχουν μόνο ένα στρατό από πορτοφολάδες και όμως αυτή τη στιγμή μπαίνουν με μπουλντόζες και σκάβουν τα σπίτια των Ελλήνων στη Βόρειο Ήπειρο, στην προαιώνια ελληνική γη της Βορείου Ηπείρου, που το κράτος και η κυβέρνησή μας θα έπρεπε με κάθε μέσο να προστατεύσει τα δικαιώματα της ελληνικής εθνικής μειονότητας της Βορείου Ηπείρου.

Θα έπρεπε χωρίς καμία ιδιαίτερη κίνηση να γίνουν, δύο υπερπτήσεις από F16 πάνω από τα ελληνικά χωριά, όπου θα είχε τελειώσει αυτή η προκλητική ανθελληνική πολιτική των Αλβανών. Αντ΄ αυτού δεν κάνετε τίποτα, αλλά τους αφήνετε να σκάβουν της εκκλησίες μας, να καταστρέφουν τις οικίες των Ελλήνων και τώρα μας λέτε να στηρίξουμε και την ευρωπαϊκή τους προοπτική. Από την άλλη πλευρά θα σταθώ σε ένα γεγονός που συνέβη μόλις χθες, για να αντιληφθούμε ποιοι είναι οι Αλβανοί. Μόλις χθες απέδρασαν δύο ισοβίτες στον Πειραιά καταδικασμένοι σε δις ισόβια, δύο Αλβανοί εγκληματίες, ο ένας μάλιστα είχε σκοτώσει έναν ομοεθνή του κόβοντάς του το λαιμό μπροστά σε ένα παιδάκι 2 χρόνων.

Όλους αυτούς, λοιπόν, τους χιλιάδες εγκληματίες ,εμείς αυτή τη στιγμή τους έχουμε σε ελληνικές φυλακές και τους ταΐζουμε και πολύ περισσότεροι Αλβανοί εγκληματίες είναι ελεύθεροι, είτε με το νόμο Παρασκευόπουλου, είτε γιατί το κράτος είναι υπό διάλυση και ξεχαρβαλωμένο και δεν συνελήφθησαν ποτέ, για τα εγκλήματά τους.

Από την άλλη πλευρά το ίδιο το αλβανικό κράτος, το οποίο επιζητά ο ΣΥΡΙΖΑ σήμερα να στηρίξει μέσω της Ευρωπαϊκής Ένωσης είναι το ίδιο ένα κράτος – εγκληματίας και διακινητής των ναρκωτικών. Ο ίδιος ο Έντι Ράμα είναι αυτός ο οποίος ως μαέστρος κατευθύνει το εμπόριο ναρκωτικών από την Αλβανία σε όλες τις χώρες της Ευρώπης. Μιλάμε τώρα για σύναψη δεσμών με ένα κράτος που επίσημα προστατεύει με τις αστυνομικές του δυνάμεις χασισοφυτείες, μέσα σε αλβανικό έδαφος, για να γίνεται στη συνέχεια διακίνηση και να βγάζουν μαύρο χρήμα οι Αλβανοί.

Επίσης, να μην σχολιάσουμε τα προβλήματα που έχουν δημιουργήσει στην Ελλάδα. Όσον αφορά το Α.Ε.Π. της Αλβανίας, τα περισσότερα λεφτά τα οποία διακινούνται αυτή τη στιγμή στην Αλβανία, προέρχονται από την Ελλάδα. Ακόμα και από το μέρισμα - που λέγατε ότι θα μοιράζατε σε φτωχούς Έλληνες πολίτες - επωφελήθηκε ένας πολύ μεγάλος αριθμός Αλβανών σε βάρος φτωχών Ελλήνων.

Όπως με επιχειρήματα η Χρυσή Αυγή έχει αποδείξει, η πολιτική της Αλβανίας είναι ανθελληνική και χρειάζονται άμεσα αντίμετρα από την Ελλάδα για να πάψει ο ελληνισμός των Αλβανών, ιδίως στην ελληνική Βόρειο Ήπειρο. Η ελληνική εθνική μειονότητα της Βορείου Ηπείρου προστατεύεται από τις διεθνείς συμβάσεις. Οι Αλβανοί οι ίδιοι, έχουν αναγνωρίσει την αυτονομία της Βορείου Ηπείρου με το πρωτόκολλο της Κέρκυρας, το οποίο πρέπει να τεθεί και πάλι σε εφαρμογή και πρέπει οι Ελληνικές Ένοπλες Δυνάμεις να προστατεύσουν τα δικαιώματα της ελληνικής εθνικής μειονότητας στην Βόρειο Ήπειρο.

Από κει και πέρα σε ό,τι αφορά την εξωτερική πολιτική, πρέπει η χώρα μας επιτέλους να ασκήσει το δικαίωμα της αρνησικυρίας. Δηλαδή, βέτο σε οποιαδήποτε προσπάθεια της Αλβανίας για ένταξη στην Ευρωπαϊκή Ένωση μέχρι να επιστραφούν οι κλεμμένες περιουσίες των Ελλήνων, μέχρι να σταματήσει η επιθετική πολιτική σε βάρος των Ελλήνων στην Βόρειο Ήπειρο, να σταματήσουν οι κατεδαφίσεις, η τρομοκρατία, αλλάζουν τα ονόματα των χωριών, δολοφονούν Έλληνες. Πρέπει να ασκηθεί βέτο μέχρι να παραδοθούν στην Ελλάδα οι δολοφόνοι του εθνομάρτυρα Αριστοτέλη Γκούμα, που τον δολοφόνησαν με άνανδρο τρόπο επειδή τόλμησε να μιλήσει ελληνικά μέσα στην ελληνική Βόρειο Ήπειρο.

Πρέπει να γίνει μια διακρατική συμφωνία, ώστε όλοι οι Αλβανοί εγκληματίες που τους έχουμε εδώ στην Ελλάδα και τους ταΐζουμε, να πάνε σε αλβανικές φυλακές να εκτίσουν τις ποινές τους και όχι να είναι εδώ και κάθε τόσο να έχουμε αποδράσεις, να περιφέρονται μέσα στην Ελλάδα, να δημιουργούν προβλήματα και να εγκληματούν. Ξέρετε, όσοι πάνε στην Αλβανία να εκτίσουν ποινή τα ισόβια εκεί είναι ισόβια, δεν είναι όπως εδώ ή μάλλον στην ουσία δεν επιβιώνουν για να βγάλουν τα ισόβια, οι εγκληματίες εκεί.

Υπάρχει το μείζον ζήτημα αυτής της εγκληματικής ομάδας των Τσάμηδων, οι οποίοι είχαν εγκληματίες επανειλημμένως σε βάρος των Ελλήνων και τους οποίους σήμερα το καθεστώς Ράμα τους έχει αναγάγει σε μείζον εθνικό θέμα και πολιτικό ζήτημα για τους Αλβανούς. Λοιπόν, βέτο μέχρι να σταματήσουν επιτέλους να εγείρουν οποιαδήποτε παράνομη διεκδίκηση σε βάρος της Ελλάδος, βέτο μέχρι να αναγνωρισθεί η ελληνική αποκλειστική ζώνη.

 Όπως ξέρετε, κατά το παρελθόν, είχαν γίνει κάποιες συζητήσεις και οι Αλβανοί φέρονταν να έχουν συμφωνήσει στην εφαρμογή του διεθνούς δικαίου, αλλά απέδειξαν και πάλι πως δεν είναι συνομιλητές σε επίπεδο εξωτερικής πολιτικής, είναι φίδια. Καίτοι, είχε υπάρξει μια αρχική συμφωνία με το ελληνικό κράτος, με την ελληνική κυβέρνηση, στη συνέχεια με τουρκική παρέμβαση οι Αλβανοί ανώτατοι δικαστές, οι οποίοι χρηματίστηκαν από το καθεστώς της Τουρκίας, ακύρωσαν αυτή τη συμφωνία. Βέτο, λοιπόν, από την Ελλάδα στις ενταξιακές διαπραγματεύσεις της Αλβανίας μέχρι να αναγνωρίσει το διεθνές δίκαιο το αλβανικό κράτος και μέχρι να προχωρήσει η συμφωνία με την Ελλάδα για ανακήρυξη της ελληνικής αποκλειστικής οικονομικής ζώνης και να ξεκινήσουν οι εξορύξεις υδρογονανθράκων στο Ιόνιο πέλαγος, γιατί και εκεί υπάρχουν πολύ σημαντικά κοιτάσματα υδρογονανθράκων, τα οποία η Ελλάδα πρέπει να εκμεταλλευτεί.

Πρέπει να ασκήσουμε βέτο μέχρι να σταματήσει να υπάρχει οποιαδήποτε αμυντική συμφωνία και συνεργασία Αλβανίας - Τουρκίας να σταματήσουν να ελλιμενίζονται τουρκικά πλοία σε αλβανικούς λιμένες, γιατί έτσι δημιουργείται το περιβόητο ισλαμικό τόξο το οποίο έχει περικλείσει την Ελλάδα και ξεκινάνε να υπάρχουν τουρκικές δυνάμεις από τα στενά του Βοσπόρου μέχρι και τα λιμάνια της Αλβανίας. Πρέπει να πάψει, λοιπόν, οποιαδήποτε σύμπραξη Αλβανίας και Τουρκίας σε βάρος της Ελλάδος, να τα κάνουν όλα αυτά οι Αλβανοί και στη συνέχεια, θα δούμε αν μπορούμε να συζητήσουμε για οποιαδήποτε ενταξιακή πορεία της Αλβανίας και οποιαδήποτε διαπραγμάτευση με την Ευρωπαϊκή Ένωση Η εκτίμησή μας είναι, ότι δεν θα μπορέσουμε, δεν υπάρχει καμία εμπιστοσύνη σ' αυτή την κυβέρνηση και σ' αυτό το λαό.

Βλέπετε ποιοι είναι οι Αλβανοί, βλέπετε την περίπτωση της Eurovision, που διαφημίζεται μια τραγουδίστρια η οποία έλεγε ότι δεν είναι Αλβανίδα, ότι δεν έχει καμία σχέση με την Αλβανία, έλεγε ότι είναι από τη Γουατεμάλα ή κάτι τέτοιο και όλοι αυτοί, κάτι αποτυχημένοι ποδοσφαιριστές Αλβανοί, κάτι λαμόγια τραγουδίστριες που πιάνουν λεφτά στην Ελλάδα - γιατί δυστυχώς εδώ στην Ελλάδα υπάρχουν πολλά κορόιδα - μόλις πιάσουν τα λεφτά αρχίζουν τα μπλουζάκια του UCK, αετούς και μεγάλες Αλβανίες. Όποιος πιστεύει σε αυτές τις αθλιότητες και όποιος διαφημίζει μεγάλες Αλβανίες, έξω από την Ελλάδα, να πάει στα Τίρανα εκεί που δεν τους ήξερε η μάνα τους και δεν είχαν παπούτσια να φορέσουν. Καμία συζήτηση με τους Αλβανούς καμία διαπραγμάτευση μέχρι να σταματήσει η ανθελληνική πολιτική του κράτους τους σε βάρος της Ελλάδας, αυτή είναι η θέση της Χρυσής Αυγής.

Άμεσα να διεκδικήσουμε να εφαρμόσουμε το δικαίωμα της αρνησικυρίας. Ελληνικό βέτο και να μην προχωρήσει καμία συζήτηση του καθεστώτος Ράμα με την Ευρωπαϊκή Ένωση.

Για να περάσω στο δεύτερο θέμα, λέτε για συζήτηση με τη Δημοκρατία της Κούβας. Ποια Δημοκρατία της Κούβας; Έχει Δημοκρατία στην Κούβα; Γίνονται εκλογές στη Κούβα; Υπάρχει αντιπολίτευση; Υπάρχει αντιπολίτευση στην Κούβα και είναι όλοι μέσα στη φυλακή. Αυτά γίνονταν κάποτε στην Ελλάδα που η Χρυσή Αυγή, ως αντιπολίτευση ήμασταν όλοι μέσα στη φυλακή και έγιναν οι εκλογές του 2015, που εξελέγη ο ΣΥΡΙΖΑ με τα ψέματα και εμείς βγάλαμε εκλογές μέσα από τη φυλακή, με ομιλίες από καρτοτηλέφωνα φυλακών. Στην Κούβα σήμερα όλη η αντιπολίτευση είναι φυλακή και λέει θα φύγει λέει ο αδελφός του Κάστρο, θα έρθει ένας Ντίαζ κάτι, ο οποίος έχει εκλεγεί με ποσοστό 99,83%. Εδώ ωχριά και ο Στάλιν, του οποίου πολλοί σε αυτή την Αίθουσα είναι θαυμαστές.

Στην περιβόητη, λοιπόν, Δημοκρατία της Κούβας, που λέτε ότι πρέπει να ξεκινήσουν συζητήσεις με τα ευρωπαϊκά κράτη, υπάρχει μόνο κρατική τηλεόραση, δημοκρατική κρατική τηλεόραση, μόνο ένα ραδιόφωνο, απαγορεύεται το ίντερνετ, υπάρχει ίντερνετ, δηλαδή, μόνο σε κρατικά internet cafe, έχουν γίνει δεκάδες χιλιάδες εκτελέσεις αντιφρονούντων, λόγω πολιτικών φρονημάτων. Σας συνιστώ να διαβάσετε το βιβλίο «Castro’s Tropical Gulag», όπου περιγράφονται με ανατριχιαστικές λεπτομέρειες τα βασανιστήρια που γίνονται μέσα στις φυλακές της Κούβας, οι απάνθρωπες συνθήκες που βιώνουν όλοι οι πολιτικοί αντίπαλοι του καθεστώτος, σε στρατόπεδα συγκέντρωσης, πώς γίνονται οι δίκες, χωρίς μάρτυρες, χωρίς να υπάρχει δικηγόρος υπεράσπισης. Η Διεθνής Αμνηστία γράφει για την Κούβα ότι το μόνο που χρειάζεται να κάνει κανείς για να φυλακιστεί επί μήνες ή και χρόνια, είναι να διαφωνεί με τις αρχές. Υπάρχει λογοκρισία κάθε δημοσιεύματος, δεν υπάρχουν ιδιωτικοί εκδοτικοί οίκοι, απαγορεύεται η εξαγωγή ή εισαγωγή βιβλίων, τα οποία έχουν χαρακτηριστεί αντιδραστικά και μιλάμε ακόμη και μια βιβλία του Μπόρχες, για παράδειγμα, ποιητικές συλλογές, τα οποία είναι αντιδραστικά και τα καίνε.

Ενάμισι εκατομμύριο Κουβανοί έχουν αποδράσει από αυτό το κράτος που η κόρη του Φιντέλ το έχει αναφέρει ως φυλακή που περιτριγυρίζεται από νερό. Η κόρη του Φιντέλ Κάστρο, η οποία είχε πει τα εξής λόγια και είναι σημαντικό να τα αναφέρω, γιατί ο dear Αλέξης Τσίπρας χρέωσε το δημόσιο 300.000 € για να πάει να βγάλει ένα δεκάλεπτο λόγο στην κηδεία του Φιντέλ Κάστρο, για τον οποίον έλεγε η ίδια η κόρη ότι όταν οι άνθρωποι μου λένε για τον πατέρα μου ότι είναι ένας δικτάτορας, τους λέω ότι δεν είναι σωστή η λέξη, για να κυριολεκτήσουμε, ο Φιντέλ είναι ένας τύραννος και για να επισκεφθεί και να πάρει μέρος στην κηδεία αυτού του τυράννου ο dear Αλέξης Τσίπρας χρέωσε το δημόσιο 300.000 €.

Πάμε σε επίπεδο οικονομίας. Η Κούβα μετά την κατάρρευση της Σοβιετικής Ένωσης, του σοσιαλιστικού παραδείσου, σύμφωνα με πολλούς από αυτήν εδώ την Αίθουσα, έχασε σχεδόν το μισό ακαθάριστο εθνικό προϊόν της. Είναι μια χώρα χρεοκοπημένη, με οικονομία σε απόλυτη εξάρτηση από τους τα δανειστές της, όπως η Ρωσία, η Γαλλία, αλλά και η Βενεζουέλα και να σημειώσουμε ότι χρωστάει εκατομμύρια στη Βενεζουέλα και μέχρι που ο Τσάβες και ο Μαδούρο χρεοκοπήσαν τη Βενεζουέλα, αυτό το πρότυπο οικονομίας, πρότυπο δημοκρατίας - είναι τυχαίο ότι οι Βουλευτές της Κυβέρνησης, αυτοί οι Δημοκράτες, θαυμάζουν απόλυτα τα πιο στυγνά κομμουνιστικά δικτατορικά καθεστώτα που υπάρχουν στον κόσμο;- όταν ο Τσάβες και ο Μαδούρο διαλύσανε την οικονομία της Βενεζουέλας, σταμάτησε να πηγαίνει πετρέλαιο στην Κούβα, η οποία προ της επανάστασης –εντός εισαγωγικών- των κομμουνιστών, ήταν οίκος ανοχής των Αμερικανών, τώρα έχει γίνει οίκος ανοχής όλων πλην Αμερικανών και αυτό το γνωρίζουν όσοι έχουν επισκεφθεί την Κούβα που βλέπουν μικρά παιδάκια να εκπορνεύονται για ένα πιάτο φαΐ, βλέπουν την απόλυτη ανέχεια και, επειδή είστε και υποκριτές ως αριστεροί, να σας θυμίσω ότι εκεί ο μέσος μισθός είναι περίπου 20 δολάρια, αλλά οι ανώτατοι παράγοντες του καθεστώτος ζουν πλουσιοπάροχα.

Εμείς λοιπόν λέμε όχι, κάθετα όχι, σε οποιαδήποτε συζήτηση με αυτό το καθεστώς, μέχρι να εκδημοκρατιστεί, καμία συζήτηση με αυτή τη στυγνή κομμουνιστική δικτατορία. Ευχόμαστε να απελευθερωθεί βεβαίως ο λαός της Κούβας, ευχόμαστε οι δικτάτορές του να έχουν την τύχη που είχε ο άλλος αγαπημένος σας, ο Τσαουσέσκου, με τη σύζυγό του. Αυτή η τύχη αρμόζει στους κομμουνιστές δικτάτορες, οι οποίοι έχουν επιβάλει στυγνά καθεστώτα σε βάρος της ελευθερίας εκατομμυρίων πολιτών παγκοσμίως. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ. Τον λόγο έχει ο κ. Κατσίκης.

KΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξάρτητων Ελλήνων): Κύριε Υπουργέ, κυρίες και κύριοι συνάδελφοι, το πρώτο προτεινόμενο σχέδιο νόμου της ημερήσιας διάταξης του Υπουργείου Εξωτερικών αναφέρεται στην πρώτη μεικτή Συμφωνία μεταξύ της Ευρωπαϊκής Ένωσης και της Κούβας, με στόχο την ενίσχυση του πολιτικού διαλόγου και την, από κοινού, ανάπτυξη της εμπορικής συνεργασίας.

Το Ελληνικό Κοινοβούλιο, σήμερα, καλείται να προχωρήσει στην Κύρωση της εν λόγω Συμφωνίας, η οποία αποτελείται από 89 άρθρα και ενεκρίθη από το Ευρωπαϊκό Κοινοβούλιο τον Ιούλιο του 2017. Η Συμφωνία χαρακτηρίστηκε ως «ιστορική», καθώς η Ευρωπαϊκή Ένωση και η Κούβα κατέληξαν στο νομικό πλαίσιο της διμερούς συνεργασίας μετά από μία δεκαετία διαπραγματεύσεων, τη στιγμή που η Κούβα παρέμενε η μόνη χώρα της Λατινικής Αμερικής χωρίς συμφωνία με την Ενωμένη Ευρώπη.

Θυμίζουμε πως το 2003, οι Βρυξέλλες επέβαλαν κυρώσεις στην Αβάνα για την καταστολή των αντιφρονούντων και οι συζητήσεις μεταξύ των δύο πλευρών ξεκίνησαν ξανά το 2008, ενώ η Αβάνα, ουκ ολίγες φορές, ζήτησε από τις Βρυξέλλες να εγκαταλείψουν την πολιτική τους για τα ανθρώπινα δικαιώματα, ισχυριζόμενη ότι το ευρωπαϊκό «μπλοκ» παρεμβαίνει στις εσωτερικές υποθέσεις της Κούβας.

Αυτή η Συμφωνία, την Κύρωσης της οποίας καλούμαστε να υπερψηφίσουμε, θέτει, πλέον, τις προϋποθέσεις για αυξημένες εμπορικές ταξιδιωτικές και διπλωματικές σχέσεις μεταξύ του «μπλοκ» των 28 χωρών και της απομονωμένης Καραϊβικής, τη στιγμή που το 2015 οι χώρες της Ευρωπαϊκή Ένωση εξήγαγαν εμπορεύματα στην Κούβα, αξίας 2 δισ. δολαρίων και, παράλληλα, εισήγαγαν προϊόντα ύψους 570 εκατ. δολαρίων. Σε κάθε περίπτωση, έχει, ήδη, συντελεστεί μία ιστορική αλλαγή σελίδας στα πολιτικά δρώμενα της Κούβας μετά από την ανακοίνωση απόσυρσης από τα ηνία της χώρας του 86χρονου Ραούλ Κάστρο και την αλλαγή σκυτάλης στην προεδρία της Κούβας.

Η ανάληψη της προεδρίας από τον Μιγκέλ Ντίας – Κανέλ, που διαδέχθηκε τον Ραούλ Κάστρο στην προεδρία της Κούβας, σηματοδοτεί, εκ των πραγμάτων, την απαρχή μιας νέας εποχής, στην οποία η Ελλάδα οφείλει να συμμετέχει. Γι' αυτό το λόγο εμείς οι «Ανεξάρτητοι Έλληνες» τασσόμαστε υπέρ της έγκρισης της εν λόγω Κύρωσης. Σε ό,τι αφορά στο δεύτερο σχέδιο νόμου του Υπουργείου Εξωτερικών, η Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας της Αλβανίας, για την επιτάχυνση της διαδικασίας ένταξης της Δημοκρατίας της Αλβανίας στην Ευρωπαϊκή Ένωση έρχεται σε συνέχεια της ευρωπαϊκής προοπτικής των χωρών των Δυτικών Βαλκανίων. Η Ελλάδα ως «πυλώνας» σταθερότητας στην περιοχή των Βαλκανίων με σαφή ευρωπαϊκό προσανατολισμό έχει διακηρύξει, ουκ ολίγες φορές, την υποστήριξή της στις ενταξιακές διαπραγματεύσεις των υπόλοιπων χωρών που βρίσκονται περιμετρικά των συνόρων της, μεταξύ των οποίων και της Αλβανίας.

Μέσα στο ευρύτερο, ωστόσο, πλαίσιο των ισορροπιών ισχύος που διαμορφώνεται σε περιφερειακό και διεθνές επίπεδο, δεν πρέπει να ξεχνάμε πως η γεωστρατηγική θέση της Ελλάδας, άμεσα συνυφασμένη με την ύπαρξή της, έχει διαμορφώσει και συνεχίζει να διαμορφώνει την ιστορία μας. Η εθνική στρατηγική της χώρας μας επηρεάζεται και διαμορφώνεται από το σύνολο των δεδομένων και δη των προκλήσεων, που εκδηλώνονται στο ευρύτερο γεωγραφικό χώρο που μας περιβάλλει.

Μέσα σε αυτό το πλαίσιο ανήκει τόσο η τουρκική προκλητικότητα όσο και η σχετικά πρόσφατη έγερση αξιώσεων των επονομαζόμενων Τσάμηδων που προσπαθεί να θέσει στο τραπέζι του διμερούς διπλωματικού διαλόγου η Αλβανία, αξιώσεις οι οποίες υποσκάπτουν το κλίμα εμπιστοσύνης μεταξύ των δύο χωρών. Στον αντίποδα βέβαια εκτυλίσσονται και δράσεις οικοδόμησης, σχέσεων εμπιστοσύνης μεταξύ των δύο χωρών Ελλάδος και Αλβανίας με χαρακτηριστικό τελευταίο παράδειγμα το σημερινό Μνημόνιο συνεργασίας, για το οποίο συζητούμε κύριοι συνάδελφοι σήμερα εδώ.

Στην ίδια θετική κατεύθυνση ενδυνάμωσης των διμερών σχέσεων Ελλάδας- Αλβανίας ανήκει και η πρόσφατη εκταφή και αναγνώριση των Ελλήνων πεσόντων στην Αλβανία κατά το Β΄ Παγκόσμιο Πόλεμο. Αποτέλεσε αδιαμφισβήτητα ένα βήμα αμοιβαίας καλής θέλησης των δύο χωρών στην κατεύθυνση βέβαια της σταθεροποίησης των διμερών σχέσεων. Στο ίδιο μήκος κύματος κινείται και η επιδιωκόμενη επίτευξη της Συμφωνίας με την Αλβανία για τον καθορισμό των θαλασσίων συνόρων μία εξέλιξη που θα απελευθερώσει επενδυτικές δυνατότητες αξιοποίησης ορυκτού πλούτου. Αναφέρομαι στην προκαταρκτική συμφωνία με την Αλβανία για την οριοθέτηση θαλάσσιας αποκλειστικής οικονομικής ζώνης ΑΟΖ δηλαδή με αντικείμενο την επέκταση της Ελληνικής Αιγιαλίτιδας Ζώνης στα 12 ναυτικά μίλια από τις ελληνικές ακτές.

 Το μέγιστο που επιτρέπει όπως γνωρίζουμε η Συνθήκη των Ηνωμένων Εθνών για το δίκαιο της θάλασσας, εξέλιξη που δρομολογεί και την κήρυξη της ΑΟΖ. Η Αθήνα και τα Τίρανα έχουν κάνει μεγάλα βήματα για την ομαλοποίηση και βελτίωση των διμερών σχέσεών τους με σειρά βημάτων καλής θέλησης όπως η απόφαση της Αλβανίας να δώσει υπηκοότητα στον Αρχιεπίσκοπο της Ορθόδοξης Εκκλησίας κ.κ. Αναστάσιο, αλλά και η πρόταση για απευθείας τροφοδότηση της γηγενούς ελληνικής μειονότητας με σχολικά βιβλία από την Αθήνα.

Αναφέρθηκα σε όλα τα παραπάνω παραδείγματα ενδεικτικά επιθυμώντας να σκιαγραφήσω το πλαίσιο σχέσεων, μέσα στο οποίο έρχεται σήμερα το υπό Κύρωση Μνημόνιο διμερούς συνεργασίας. Στα τέλη Απριλίου εξάλλου η Ύπατη εκπρόσωπος της Ευρωπαϊκής Ένωσης για θέματα εξωτερικής πολιτικής και πολιτικής ασφάλειας, η κυρία Φεντερίκα Μογκερίνη επέδωσε στον Πρωθυπουργό της Αλβανίας Έντι Ράμμα τη θετική εισήγηση της Κομισιόν για χορήγηση ημερομηνίας ένταξης των διαπραγματεύσεων. Η Αλβανία έχει επιδείξει δείγματα πλήρωσης των προϋποθέσεων που έχει θέσει η Ευρωπαϊκή Ένωση προκειμένου να ξεκινήσει η ενταξιακή της διαδικασία. Έχει σημειώσει πρόοδο σε προαπαιτούμενους τομείς όπως η μεταρρύθμιση στη δικαιοσύνη, η πάταξη του οργανωμένου εγκλήματος και της διαφθοράς, η μεταρρύθμιση στη δημόσια διοίκηση και τα δικαιώματα των μειονοτήτων. Ως εκ τούτου τον ερχόμενο Ιούνιο το Συμβούλιο της Ευρωπαϊκή Ένωση αναμένεται να υιοθετήσει τη θετική εισήγηση της Ευρωπαϊκής Επιτροπής και να επιτρέψει την έναρξη των διαπραγματεύσεων για την Αλβανία.

Σε κάθε περίπτωση κυρίες και κύριοι συνάδελφοι, το παρόν σχέδιο νόμου του Υπουργείου Εξωτερικών αναφορικά με το μνημόνιο συνεργασίας των Υπουργείων Εξωτερικών Ελλάδας και Αλβανίας που αποτελείται από πέντε άρθρα και υπεγράφη από τον Έλληνα υπουργό τον κ. Κοτζιά στα Τίρανα στις 15 Ιουλίου 2015 εντάσσεται στην ευρύτερη πολιτική της χώρας μας υπέρ της προώθησης της ευρωπαϊκής προοπτικής των Δυτικών Βαλκανίων. Οι ΑΝΕΛ λοιπόν στηρίζουμε την πολιτική διερεύνησης της Ευρωπαϊκή Ένωση στα Δυτικά Βαλκάνια, με δράσεις που οικοδομούν στέρεα θεμέλια γειτονίας και απομονώνουν τις ακραίες εκδηλώσεις αλυτρωτισμού. Πιστεύω πως ακριβώς σε αυτή την κατεύθυνση κινείται το υπό Κύρωση Μνημόνιο συνεργασίας και για το λόγο αυτό υπερψηφίζουμε και το δεύτερο σχέδιο νόμου του Υπουργείου Εξωτερικών. Άρα, υπερψηφίζουμε και τα δύο κύριε Πρόεδρε. Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αυλωνίτου Ελένη, θελερίτη Μαρία, Μιχαηλίδης Ανδρέας, Δέδες Ιωάννης, Δουζίνας Κωνσταντίνος, Δρίτσας Θεόδωρος, Εμμανουηλίδης Δημήτριος, Καββαδία Ιωαννέτα, Καραγιάννης Ιωάννης, Καραγιαννίδης Χρήστος, Κυρίτσης Γεώργιος, Μουσταφά Μουσταφά, Μπαλλής Συμεών, Μπαλτάς Αριστείδης, Ντζιμάνης Γεώργιος, Ξυδάκης Νικόλαος, Ρίζος Δημήτριος, Σταματάκη Ελένη, Στέφος Ιωάννης, Τελιγιορίδου Ολυμπία, Καστόρης Αστέριος, Τριανταφύλλου Μαρία, Φίλης Νικόλαος, Αναστασιάδης Σάββας, Δαβάκης Αθανάσιος, Δημοσχάκης Αναστάσιος, Αντωνίου Μαρία, Καλαφάτης Σταύρος, Κεδίκογλου Συμεών (Σίμος), Κεφαλογιάννης Ιωάννης, Κικίλιας Βασίλειος, Κουμουτσάκος Γεώργιος, Τασούλας Κωνσταντίνος, Τσιάρας Κωνσταντίνος, Κωνσταντινόπουλος Οδυσσέας, Κωνσταντόπουλος Δημήτριος, Κασιδιάρης Ηλίας, Κούζηλος Νικόλαος, Παππάς Χρήστος, Μανωλάκου Διαμάντω, Δελής Ιωάννης, Κατσώτης Χρήστος, Κατσίκης Κωνσταντίνος, Σαρίδης Ιωάννης, Δανέλλης Σπυρίδων και Κουκούτσης Δημήτριος.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει η κυρία Μανωλάκου

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Με την ευκαιρία της σημερινής συνεδρίασης θα θέλαμε, κ. Υπουργέ, να μας ενημερώσετε για την αποχώρηση ΗΠΑ από τη συμφωνία για πυρηνικά του Ιράν, αλλά και τις απαράδεκτες κυρώσεις σε βάρος του ιρανικού λαού, όπως και την κλιμάκωση της ιμπεριαλιστικής επιθετικότητας που εντείνεται με μία ακόμη πυραυλική επίθεση κατά της Συρίας. Θα θέλαμε να μάθουμε και να ενημερωθούμε για τη θέση της κυβέρνησης. Ταυτόχρονα θα ήθελα να πω ότι το Κομμουνιστικό Κόμμα Ελλάδος καλεί το λαό να ενισχύσει το φιλειρηνικό κίνημα ενάντια σε πολέμους και επεμβάσεις, αλλά και στον απεγκλωβισμό της χώρας από τους ιμπεριαλιστικούς σχεδιασμούς.

Σε σχέση με τα μνημόνια τώρα, το μνημόνιο συνεργασίας Ελλάδας - Αλβανίας εντάσσεται και αυτό στο πλαίσιο της πολιτικής όλων των κυβερνήσεων και της σημερινής, που ικανοποιούν τους στόχους της ελληνικής αστικής τάξης για γεωστρατηγική αναβάθμιση στην ευρύτερη περιοχή της νοτιοανατολικής Μεσογείου, την ανάδειξη της χώρας σε ενεργειακό κόμβο και κόμβο μεταφοράς εμπορευμάτων και προσώπων. Στην προσπάθεια αυτή τα Δυτικά Βαλκάνια αποτελούν κομβικό γεωπολιτικό πεδίο. Εδώ διασταυρώνονται σφοδροί ιμπεριαλιστικοί ανταγωνισμοί ανάμεσα σε ΗΠΑ, Ευρωπαϊκή Ένωση και ΝΑΤΟ από τη μια μεριά, τη Ρωσία από την άλλη, χωρίς βεβαίως να παραγνωρίζεται και η συστηματική και προσεκτικά σχεδιασμένη προσπάθεια διείσδυσης της Κίνας, ιδίως στο πλαίσιο του δικού της σχεδίου, του νέου δρόμου του μεταξιού, μια ζώνη - ένας δρόμος.

Μέσα σε αυτό το σύνθετο κουβάρι ανταγωνισμών και συμφερόντων η ελληνική αστική τάξη και τα κόμματά της δίνουν ιδιαίτερη σημασία στα Δυτικά Βαλκάνια, επιχειρώντας να εκμεταλλευθεί και την επιθυμία των αστικών τάξεων της περιοχής για ένταξη σε ΝΑΤΟ και Ευρωπαϊκή Ένωση, για να θωρακίσουν την εξουσία τους ενάντια στους λαούς.

Η επιδίωξη ανάκτησης θέσεως στις χώρες των Δυτικών Βαλκανίων, που έχασε η ελληνική αστική τάξη στη διάρκεια της καπιταλιστικής οικονομικής κρίσης, προβάλλει τώρα, έτσι και μέσα από την εμπειρία της, ως το παλαιότερο μέλος της Ευρωπαϊκής Ένωσης και του ΝΑΤΟ στην περιοχή, προβάλλει τη θέση της στις ιμπεριαλιστικές συμμαχίες.

Εξάλλου και η σημερινή κυβέρνηση υλοποιεί ό, τι συμφέρει ΗΠΑ, ΝΑΤΟ, Ευρωπαϊκή Ένωση σε ανταγωνισμό με τη Νέα Δημοκρατία και τα άλλα αστικά κόμματα, γι' αυτό εξάλλου δέχεται τόσο συχνά και τα συγχαρητήρια του αμερικανού πρέσβη.

Ωστόσο στην περιοχή των Δυτικών Βαλκανίων παρεμβαίνει και η τουρκική αστική τάξη με πολυποίκιλους τρόπους, γεγονός που αυξάνει τους κινδύνους πολεμικής σύγκρουσης ευρύτερων διαστάσεων σε συνδυασμό με τους σχεδιασμούς αμφισβήτησης των συνόρων Ελλάδας-Τουρκίας, του καθεστώτος Αιγαίου, στα πλαίσια της αναθεωρητικής πολιτικής που εστιάζεται κυρίως στη συνθήκη της Λωζάνης, του σχεδιασμού των στρατιωτικών επεμβάσεων της και διατήρησης κατοχικών δυνάμεων σε τρεις χώρες, Κύπρο, Ιράκ, Συρία. Με λίγα λόγια, δηλαδή, τα Δυτικά Βαλκάνια εξελίσσονται σε μπαρουταποθήκη έτοιμη να εκραγεί ενάντια στους λαούς.

Αυτά τα περιγράφουμε γιατί αυτό είναι το πολιτικό, οικονομικό, στρατιωτικό πλαίσιο το οποίο εντάσσεται το συγκεκριμένο μνημόνιο Ελλάδας-Αλβανίας με το οποίο η ελληνική κυβέρνηση αναλαμβάνει υποχρέωση να παρέχει τεχνογνωσία και εμπειρογνωμοσύνη στην αλβανική αστική τάξη και το πολιτικό προσωπικό της, πώς δηλαδή αλυσοδέσουν το λαό της γειτονικής χώρας στα δεσμά της Ευρωπαϊκή Ένωση. Δεν είναι τυχαίο ότι άλλα ανάλογα μνημόνια έχουν υπογραφεί και με τις άλλες χώρες των Δυτικών Βαλκανίων, Σερβία, Μαυροβούνιο, Βοσνία Ερζεγοβίνη.

Τι υπόσχεται λοιπόν η ελληνική Κυβέρνηση στην αστική τάξη της Αλβανίας; Να της μάθει πώς να παίρνει αντιλαϊκά μέτρα, να τα εφαρμόζει για να εκπληρώσει τα κριτήρια ένταξης στην Ευρωπαϊκή Ένωση Είναι χαρακτηριστικό το άρθρο 2. Πως θα κάνει ακόμα πιο αποτελεσματική τη δημόσια διοίκηση, να εξυπηρετεί με ταχύτητα χωρίς γραφειοκρατία το κεφάλαιο στα πλαίσια της αποτελεσματικότερης λειτουργίας της οικονομίας της αγοράς, δηλαδή της καπιταλιστικής οικονομίας που αποτελεί το κύριο κριτήριο της ένταξης των χωρών στην Ευρωπαϊκή Ένωση, Είναι τα κριτήρια της Κοπεγχάγης που επαναλαμβάνονται ξανά και ξανά στην Αιτιολογική Έκθεση. Βέβαια, δεν θα μπορούσε να υπάρξει καλύτερος δάσκαλος, για το αστικό πολιτικό προσωπικό της Αλβανίας.

Είναι προφανές λοιπόν ότι εμείς καταψηφίζουμε την Κύρωση του Μνημονίου. Είμαστε αντίθετοι στην ένταξη της Αλβανίας, κάθε χώρας στην Ευρωπαϊκή Ένωση, όπως είμασταν αντίθετοι και για την ένταξη της Ελλάδας στην ιμπεριαλιστική λυκοσυμμαχία. Στηρίζουμε την πάλη του αλβανικού λαού και όλων των βαλκανικών λαών ενάντια σε αντιλαϊκές κυβερνήσεις και αστικά κόμματα που υπηρετούν μονοπώλια εγχώρια και ξένα, τους ιμπεριαλιστές και τους σχεδιασμούς τους.

Δυναμώνουμε τη διεθνιστική αλληλεγγύη των λαών των Βαλκανίων ενάντια στο κοινό εχθρό, μονοπώλια, διακρατικές ιμπεριαλιστικές ενώσεις, ΝΑΤΟ και Ευρωπαϊκή Ένωση και βέβαια, παλεύουμε για την αποδέσμευση όσων χωρών ανήκουν σε αυτές. Ενάντια στον ιμπεριαλιστικό πόλεμο και το βάρβαρο καπιταλιστικό σύστημα της εκμετάλλευσης, που τον γεννά και τον αναπαράγει.

Σε ό,τι αφορά τη δεύτερη Συμφωνία με τη Κούβα, θέλω να ξεκινήσω ότι το ΚΚΕ διαχρονικά έχει στηρίξει αποφασιστικά την κουβανική επανάσταση και έχει συμβάλλει καθοριστικά στην ανάπτυξη του Κινήματος Εργατικής Λαϊκής Αλληλεγγύης στο πλευρό του κουβανέζικου λαού για την ανάπτυξη της σοσιαλιστικής κοινωνίας και τη διεύρυνση των σοσιαλιστικών κατακτήσεων, την εξασφάλιση του δικαιώματος στη δουλειά για όλους, το υψηλό επίπεδο πρόληψης και προστασίας της υγείας του λαού, το υψηλό επίπεδο του εκπαιδευτικού συστήματος, τις κατακτήσεις στο τομέα του αθλητισμού, του πολιτισμού και άλλες.

Το Κόμμα μας αντιμετωπίζει αποφασιστικά κάθε λογής αντικομουνιστικές επιθέσεις στην κουβανική επανάσταση και καταδικάζει έμπρακτα την ιμπεριαλιστική επιθετικότητα, το πολύχρονο αποκλεισμό της Κούβας από τον αμερικάνικο ιμπεριαλισμό, την απαράδεκτη κοινή θέση της Ευρωπαϊκής Ένωσης και τις συστηματικές επεμβάσεις στις εσωτερικές υποθέσεις της Κούβας. Βεβαίως και σήμερα απαιτούμε να σταματήσει ο αποκλεισμός των Η.Π.Α., οι κάθε λογής επιθέσεις στην Κούβα και στο λαό της, που έχει την ευθύνη, για την πορεία και την ανάπτυξη της χώρας του.

Η Ευρωπαϊκή Ένωση λοιπόν έχει ξανά ασχοληθεί με την Κούβα μέσα από την κοινή θέση της Ευρωπαϊκή Ένωση το 1996, που καταργήθηκε μετά από 20 χρόνια και γίνονται αυτή τη στιγμή προσαρμογές με την νέα Συμφωνία, αυτή του πολιτικού διαλόγου και συνεργασίας ανάμεσα σε Ευρωπαϊκή Ένωση και Κούβα, όπως λέγεται.

Εμείς στη συγκεκριμένη Συμφωνία έχουμε να σημειώσουμε τα εξής: πρώτα από όλα η πείρα μας, η πείρα του λαού μας είναι πλούσια και ικανή να συμβάλλει σε αυτό το βασικό συμπέρασμα, ότι η Ευρωπαϊκή Ένωση είναι μία διακρατική ιμπεριαλιστική ένωση, ένωση μεγάλων οικονομικών ομίλων των μονοπωλίων και στρέφεται κατά των λαών. Τι να πρωτοπεί κανείς εξάλλου; Τα βιώνουμε πολλαπλώς, εργασιακές σχέσεις, λάστιχο, ασφαλιστικό, δουλεύεις μέχρι τα γεράματα και συντάξεις ψίχουλα, ιδιωτικοποίηση σε κρατικό πλούτο για να βρουν διέξοδο τα λιμνάζοντα κεφάλαια και να συνεχίσουν την κερδοφορία τους.

 Μήπως δεν το βιώνουμε και εμείς; Από λιμάνια μέχρι αεροδρόμια, ενεργειακούς πόρους, όλα στο κεφάλαιο. Αλλά, και εμπλοκή σε ιμπεριαλιστικούς πολέμους και επεμβάσεις και για την Γιουγκοσλαβία και για τη Συρία και αλλού. Έτσι, η ιμπεριαλιστική αυτή ένωση δεν μπορεί να συμβάλει στην ανάπτυξη αμοιβαίων, επωφελών και ισότιμων σχέσεων, ανάμεσα σε χώρες και λαούς. Έχει τις δικές της επιδιώξεις, τους δικούς της στόχους, με βασικό αυτό της επέκτασης των συμφερόντων των ευρωπαϊκών μονοπωλίων και της υπονόμευσης των λαϊκών κατακτήσεων. Οι στόχοι, λοιπόν, αυτοί είναι εμφανέστατοι στο κείμενο συμφωνίας που ήρθε προς συζήτηση στην Βουλή. Αναφέρεται σε ανάπτυξη και επιχειρηματικότητα.

Τι σημαίνουν αυτά στην γλώσσα της Ευρωπαϊκή Ένωση Στη γλώσσα του κεφαλαίου; Σημαίνουν επέμβαση στα εσωτερικά κρατών, στις εσωτερικές υποθέσεις της Κούβας, σημαίνουν διαμόρφωση εδάφους, για την επέμβαση μονοπωλιακών επιχειρηματικών συμφερόντων με κριτήριο το κέρδος. Σημαίνουν υπονομευτικές ενέργειες, κατά των κατακτήσεων της κουβανικής επανάστασης, των κατακτήσεων του κουβανικού λαού. Σε αυτή την κατεύθυνση, αξιοποιούνται ήδη υποκριτικές, κατά τη γνώμη μας, αναφορές περί προβλημάτων στα ανθρώπινα δικαιώματα στην Κούβα, όταν δικαιώματα στο καπιταλιστικό, εκμεταλλευτικό σύστημα καταπατούνται καθημερινά και κυνικά. Αυτά ισχύουν για την λεγόμενη κοινωνία των πολιτών, για τις διάφορες Μ.Κ.Ο. σκοπιμότητας και άλλους πολιορκητικούς μηχανισμούς που χρησιμοποιεί η ιμπεριαλιστική ένωση.

Γνωρίζουμε καλά, το γνωρίζετε και εσείς, έχουμε ζήσει και ζούμε την επικίνδυνη αντιλαϊκή στρατηγική της Ευρωπαϊκή Ένωση και τους στόχους της και ακριβώς στη βάση αυτή το κόμμα μας θα καταψηφίσει αυτή την συμφωνία, όπως ακριβώς κάναμε και στο Ευρωκοινοβούλιο. Ωστόσο, θέλουμε να τονίσουμε ακόμα μια φορά ότι το Κ.Κ.Ε. θα συνεχίσει να εκφράζει την διεθνιστική του αλληλεγγύη στην Κούβα και τον λαό της, να υπερασπίζεται την κουβανική επανάσταση και τις κατακτήσεις της, να απαιτεί να σταματήσει ο αποκλεισμός και κάθε επέμβαση στις εσωτερικές υποθέσεις της Κούβας. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Ευχαριστώ, κύριε Πρόεδρε.

Εμείς, το «Ποτάμι», υπερψηφίζουμε τις κυρώσεις και των δύο συμφωνιών.

Δεν κρίνω σκόπιμο να αναφερθώ στο περιεχόμενο, αρκετά ακούστηκαν. Θα αξιοποιήσω πολύ λίγα από τα λεπτά που έχω στη διάθεσή μου για να κάνω μια τηλεγραφική αναφορά, στον τρόπο με τον οποίο η χώρα μας, η Ελλάδα, διαχειρίστηκε τη νέα πραγματικότητα των Βαλκανίων, ούτε 30 χρόνια πίσω, τόσο κοντά είμαστε, μετά τις τεκτονικές αλλαγές που επέφερε η πτώση του τείχους στα ευρύτερα Βαλκάνια.

Θυμίζω, λοιπόν, τότε ότι αμέσως μετά την πτώση του τείχους ακολουθούν τα δραματικά γεγονότα στο σύνολο των Βαλκανίων με την πτώση των καθεστώτων τότε και κορύφωση αυτών των δραματικών εξελίξεων είχαμε στην Γιουγκοσλαβία με τη βίαιη διάλυση της τον εμφύλιο πόλεμο και την δημιουργία των νέων κρατών που έχουμε και σήμερα στον χάρτη των Βαλκανίων δίπλα μας. Θυμίζω, γιατί νομίζω ότι το πολιτικό σύστημα πρέπει να αναστοχαστεί αυτή την πολύ πρόσφατη φάση της ιστορίας μας για να μπορέσουμε με νηφαλιότητα, αλλά και με επίγνωση και σύνεση να πάρουμε και αποφάσεις για το πως διαχειριζόμαστε σήμερα κάποιες από τις ευκαιρίες που φαίνεται να εμφανίζονται για το κλείσιμο εκκρεμοτήτων που μας έχουν κοστίσει δραματικά. Τότε, λοιπόν, φάνηκε μια εξαιρετική ευκαιρία για την χώρα μας αφού ήταν η μόνη στα Βαλκάνια χώρα που εκτός από σταθερή και ευημερούσα, ήταν και μέλος της Ευρωπαϊκή Ένωση και του ΝΑΤΟ. Η μόνη χώρα-μέλος αυτών των δύο Οργανισμών από το σύνολο των Βαλκανίων.

Τότε, λοιπόν, φάνηκε μια εξαιρετική ευκαιρία για τη χώρα μας, αφού ήταν η μόνη χώρα στα Βαλκάνια που ήταν όχι μόνο σταθερή και ευημερούσα, αλλά ήταν και μέλος της Ευρωπαϊκής Ένωσης και του ΝΑΤΟ, από το σύνολο των Βαλκανίων.

Τότε, λοιπόν είχε την εξαιρετική ευκαιρία να αξιοποιήσει αυτή την ιδιότητά της και τις πολύ καλές σχέσεις και τις σχέσεις εμπιστοσύνης που είχε με τους λαούς αλλά και τις πολιτικές ελίτ των χωρών των Βαλκανίων και, βεβαίως, τις ούτως η άλλως καλές σχέσεις με τους εταίρους της στους οργανισμούς που προανέφερα. Τότε, λοιπόν, θα μπορούσε αυτή να είναι ο ανάδοχος της ομαλής μετάβασης και της ένταξης των χωρών των Βαλκανίων στη δυτική οικογένεια και το δυτικό κόσμο. Θα μπορούσε να παίξει έναν εξαιρετικό ρόλο στη μετάβαση των χωρών αυτών στην κουλτούρα και τους θεσμούς της δημοκρατίας και, βεβαίως, τη λειτουργία και τους θεσμούς της ελεύθερης και ανοιχτής αγοράς.

Αντί αυτού, δυστυχώς, με τις γνωστές επιλογές, μιας και η πολιτική ηγεσία φάνηκε τόσο κατώτερη των περιστάσεων, δημιουργήσαμε εχθρούς, από εκεί που θα είχαμε μόνο φίλους και βεβαίως – αυτό μας διαφεύγει – αφήσαμε στην Τουρκία, ως ο καλύτερος της φίλος, σύμμαχος και συνδρομητής των επιδιώξεων της, να κάνει αυτό που πάντα ονειρευόταν να κάνει, δηλαδή να διεισδύσει στο σύνολο των Βαλκανίων. Δεν πρέπει να ξεχνάμε ότι, αφήνοντας στην Τουρκία αυτό το ρόλο, η Τουρκία μάς αγκαλιάζει με τον άξονα επιρροής τον οποίο δημιουργεί σε επίπεδο πολιτικό, κοινωνικό, οικονομικό και στρατιωτικό στο σύνολο των χωρών των δυτικών Βαλκανίων και, βεβαίως, των βόρειων συνόρων μας.

Μέσα σε όλη αυτήν τη διαδικασία, η κορυφαία μας αδυναμία και αντίληψη της πραγματικότητας και του πραγματικού εθνικού μας συμφέροντος, ήταν η δημιουργία των τεράστιων προβλημάτων και του άγους το οποίο από τότε, κλιμακώνοντας τη βαρύτητα του, κουβαλάμε στην πλάτη μας με τις σχέσεις μας με την χώρα χωρίς όνομα, με τη FYROM. Σήμερα, επειδή υπάρχουν οι αντικειμενικές νέες πραγματικότητες, μου φαίνεται ότι διαφαίνονται δυνατότητες επίλυσης αυτού του άγους στο οποίο αναφέρθηκα και επίλυσης του «μακεδονικού» το οποίο τόσο μας ταλαιπωρεί και με τη δική μας αφροσύνη δημιουργήσαμε ένα πρόβλημα από κει που δεν υπήρχε και μας δίνεται η δυνατότητα να επιλύσουμε αυτό το ζήτημα.

Όπως όλα δείχνουν, είναι η κατάλληλη στιγμή να κλείσουν διάφορες από τις εκκρεμότητες που έχουμε με την Αλβανία και τις διαφορετικές αντιλήψεις, τις οποίες έχουμε σε επιμέρους ζητήματα, πράγμα που θα μας επιτρέψει να κατευθύνουμε το σύνολο του πολιτικού και διπλωματικού μας κεφαλαίου στην αντιμετώπιση του μόνου πραγματικού προβλήματος που έχουμε, πού είναι αυτό με την Τουρκία και την αντιμετώπιση της απρόβλεπτης και συνεχώς κλιμακούμενης έντασης και επιθετικότητας και, βεβαίως, νέας αντίληψης που έμπρακτα πλέον η Τουρκία δείχνει να έχει, αυτής της αναθεώρησης όλων όσων διέπαν το στάτους το οποίο είχαμε υπόψη μας τις τελευταίες δεκαετίες στην περιοχή μας.

Έκανα αυτή την πολύ σύντομη περιγραφή και αναφορά γιατί, κύριε Πρόεδρε, φαίνεται ότι, ούτως ή άλλως και το πολιτικό μας σύστημα, αλλά και η κοινωνία, καλή σχέση με την αυτογνωσία δεν είχε ποτέ και, επειδή δεν έχουμε μάθει να αναστοχαζόμαστε και να συζητάμε το πώς μας βρίσκουν διάφορες συμφορές κατά καιρούς - για παράδειγμα, δεν έχουμε συζητήσει ούτε πώς πήγαμε στη χούντα, ούτε γιατί συνέβη η κυπριακή τραγωδία και ο ακρωτηριασμός του εθνικού μας συνόλου ή το πώς οδηγηθήκαμε στη χρεοκοπία – είναι καιρός πια να αρχίσουμε να συζητάμε τέτοιου είδους ζητήματα, έστω και χωρίς να είναι η πρωτοβουλία δική μας, αλλά να αξιοποιήσουμε ευκαιρίες που μας δημιουργούνται από τρίτους, γιατί από τρίτους δημιουργήθηκε τώρα η ευκαιρία να ανοίξουμε ξανά το «μακεδονικό» και να ελπίζουμε ότι θα πάμε στην επίλυσή του.

Είναι μια ευκαιρία που δεν πρέπει να χάσει το πολιτικό μας σύστημα, να συζητά σοβαρά, οργανωμένα και συγκροτημένα, προσπαθώντας να αξιοποιήσει τη σοφία που μας δίνει ο χρόνος στο πέρασμά του. Αντί αυτού, νομίζω ότι και εμείς, κατώτεροι των περιστάσεων, εξακολουθούμε να υιοθετούμε τις πρακτικές, αντιλήψεις, τις δουλειές, τις δεσμεύσεις που μας οδήγησαν στις αποτυχημένες ευκαιρίες που πάντα μετράμε, αλλά δεν θέλουμε να δούμε το γιατί έχουμε αυτή την σωρεία των αποτυχιών και των χαμένων ευκαιριών. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα ήθελα προσωπικά να σας ευχαριστήσω για τις εποικοδομητικές και φρόνιμες παρεμβάσεις που κάνετε γενικότερα τον τελευταίο καιρό στο δημόσιο διάλογο, με θέματα που αφορούν αυτήν εδώ την Επιτροπή. Ελπίζω ότι το παράδειγμα του ήρεμου διαλόγου και διαβούλευσης που εκπροσωπείτε με τον καλύτερο τρόπο, θα υιοθετηθεί και από άλλες πλευρές της Βουλής. Σας ευχαριστώ.

Το λόγο έχει ο κύριος Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Υπουργέ, χθες το βράδυ είχαμε μια εμπλοκή μεταξύ των δυνάμεων του Ισραήλ και Ιρανικών δυνάμεων. Όλες οι αναφορές που έχουμε από τα Υψίπεδα του Γκολάν είναι ότι η συγκεκριμένη κατάσταση θα κλιμακωθεί. Οι Συμφωνίες που έχουμε υπογράψει κύριε Υπουργέ ως Ελλάδα μαζί με το Ισραήλ και ειδικότερα στο πλαίσιο της τριμερούς συνεργασίας Ελλάδας-Ισραήλ-Κύπρου, έχουν ένα συγκεκριμένο περιεχόμενο και συγκεκριμένες προβλέψεις οι οποίες θα πρέπει να τεθούν σε ισχύ και βρίσκονται ήδη σε ισχύ. Ίσως κύριε Υπουργέ, είναι η κατάλληλη ώρα να εξηγήσει η Κυβέρνηση στους Έλληνες πολίτες, τι ακριβώς έχουμε συμφωνήσει με το Ισραήλ, ποιες είναι οι δεσμεύσεις μας τις οποίες έχουμε αναλάβει μέσα στα πλαίσια των συμμαχιών που προσπαθούμε να δημιουργήσουμε και τι θα γίνει σε περίπτωση που θα προκληθεί μια πολεμική σύγκρουση στην περιοχή εκείνη, όπου θα εμπλέκεται το Ισραήλ.

Η άποψη μου πάντα ήταν ότι η Ελλάδα οφείλει να ενισχύει τις στρατιωτικές συνεργασίες της και με το Ισραήλ και με τις ΗΠΑ λόγω ακριβώς της γεωπολιτικής δυναμικής της περιοχής. Η συμπεριφορά μας απέναντι στους συμμάχους είναι και εκείνη η οποία καθορίζει την συμπεριφορά αυτών στα ίδια προβλήματα που μπορεί ενδεχομένως να αντιμετωπίσουμε και εμείς. Άρα, κατά την άποψη μου επιβάλλεται μια ενημέρωση από την πλευρά της κυβέρνησης πάνω σε αυτό το θέμα.

Έχοντας αυτά αναφέρει θα προχωρήσω στον σχολιασμό των δύο προς Κύρωση Διεθνών Συμφωνιών σχετικά με την έναρξη του πολιτικού διαλόγου με την Κούβα στον οποίο θα συμμετέχουμε ως ένα από τα κράτη-μέλη της ευρωπαϊκής οικογένειας. Είμαστε επί της αρχής σύμφωνοι. Αυτό γιατί ο οργανωμένος διάλογος αποτελεί και για εμάς τον μοναδικό τρόπο επίλυσης προβλημάτων και γιατί από έναν τέτοιο διάλογο, η αλήθεια είναι ότι θα ωφεληθεί και η Ευρώπη και η Κούβα. Μπορεί η κούβα να έχει πάρα πολλά προβλήματα αλλά από εκεί και πέρα όμως το μέλλον της ανήκει και μπορεί να εκσυγχρονιστεί. Σε αυτό θα συμβάλει και η Ευρωπαϊκή Ένωση. Έχει να κερδίσει φυσικά και η Ευρωπαϊκή Ένωση από τη συγκεκριμένη συμφωνία και προφανώς η Ελλάδα.

Όσον αφορά τη Συμφωνία με την Αλβανία, κανείς δεν θα μπορούσε να διαφωνήσει επί της αρχής με αυτή, αν κριτήριο του ήταν το συμφέρον της χώρας. Η Ελλάδα έχει μόνο να κερδίσει από την ολοκλήρωση της ευρωπαϊκής πορείας της Αλβανίας που δείχνει ότι ακολουθεί σιγά-σιγά. Πάνω σε αυτή την εκτίμηση έχει στηριχθεί και η ελληνική εξωτερική πολιτική των τελευταίων δεκαετιών. Η συγκυρία δε την οποία συζητάνε την συγκεκριμένη προς Κύρωση, είναι κατά την γνώμη μου ιδανική κύριε Υπουργέ. Το μεγάλο μας πρόβλημα με την Αλβανία ο παράγοντας εκείνος ο οποίος την οδηγούσε σε νευρικές, απρόβλεπτες και μη φιλικές προς την Ελλάδα κινήσεις, δεν είναι άλλος από την Τουρκία, το μεγαλύτερο εμπόδιο στις Ελληνοαλβανικές σχέσεις, πάντα ήταν και πιθανότατα να συνεχίσει να είναι η Τουρκία.

Τώρα, όπως δείχνουν τα πράγματα η Τουρκία απομακρύνεται από την ευρωπαϊκή προοπτική και έρχεται η ώρα να μπει εγγυητής η Ελλάδα για την ευρωπαϊκή πορεία της Αλβανίας όπως φαίνεται από αυτή την συμφωνία. Όμως, κύριε Υπουργέ κατά την άποψη της Ένωσης Κεντρώων θα έπρεπε προτού έρθει η συγκεκριμένη Συμφωνία, να υπήρχε μια ενημέρωση από την κυβέρνηση μια σύγχρονη ενημέρωση για το τι γίνεται με τα διμερή θέματα που έχουμε με την Αλβανία και είνα ανοικτά. Μετά από αυτή την ενημέρωση να ερχόταν η συγκεκριμένη Συμφωνία για να την κυρώσουμε.

Με αυτή, λοιπόν, την παρατήρηση, εμείς σε αυτή τη Συμφωνία θα κρατήσουμε την επιφύλαξη μας, θα περιμένουμε την ενημέρωση από τη δική σας την πλευρά, είτε σε επίπεδο Επιτροπής, είτε και σε επίπεδο κόμματος. Σας ευχαριστώ πάρα πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, τον κ. Σαρίδη. Το λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ: Κύριε Πρόεδρε, κύριε Υπουργέ, πριν ξεκινήσω την παρέμβασή μου σχετικά με τις υπό συζήτηση συμβάσεις, θέλω να εντοπίσω και να συγχαρώ την πολιτική ηγεσία του Υπουργείου Εξωτερικών και κυρίως τον κ. Κοτζιά, γιατί είναι δικό του ζήτημα αυτό, σχετικά με την αναζήτηση, την εκταφή και τον προσδιορισμό της ταυτότητας και την εκ νέου ταφή στο στρατιωτικό νεκροταφείο των πεσόντων Ελλήνων στρατιωτικών του Ελληνοιταλικού πολέμου του 1940 – 1941.

Είναι μια μακρά, πονεμένη ιστορία που, δυστυχώς, πολλά χρόνια συναντούσε την αδιαλλαξία και την αρνητικότητα της γείτονος Αλβανίας και κατά τούτο πρέπει να εξάρουμε τις προσπάθειες της πολιτικής ηγεσίας, που τελεσφόρησαν και έχει ξεκινήσει αυτή η διαδικασία. Θέλω να πιστεύω ότι μέχρι τέλος αυτοί οι σχεδόν 8.000 ήρωες, ελληνόπουλα που έδωσαν τη ζωή τους στο βωμό της πατρίδας, θα ανιχνευθούν, θα ταυτιστούν και θα υπάρξει αυτό, το οποίο κάθε άνθρωπος δικαιούται στη ζωή του. Εύχομαι οι εργασίες αυτές να συνεχιστούν και τελεσφορήσουν, όπως αξίζει σε αυτούς τους ανθρώπους.

Όσον αφορά το γενικότερο πλαίσιο των σχέσεων της χώρας μας με την Αλβανία, θεωρώ ότι αυτές πρέπει να καθορίζονται από μια θεμελιώδη αρχή. Η ένταξη της γειτονικής χώρας, καθώς και όλων των χωρών των Δυτικών Βαλκανίων στην Ευρωπαϊκή Ένωση δεν πρέπει να είναι αυτοσκοπός. Είναι μια μέθοδος, μια στρατηγική, με την οποία η χώρα μας επιδιώκει την εγκαθίδρυση και ενίσχυση των σχέσεων καλής γειτονίας με τα κράτη της βαλκανικής περιφέρειας.

Σε αυτή τη βάση η παροχή πολιτικής στήριξης και τεχνογνωσίας καθ’ όλη τη διάρκεια της μακράς πορείας της Αλβανίας προς την ένταξη στην ευρωπαϊκή οικογένεια, πρέπει να λαμβάνει χώρα υπό την αίρεση, ότι το γειτονικό κράτος θα δείχνει διαρκώς και απαρέγκλιτα σημάδια αποδοχής και εφαρμογής ενός κώδικα εξωτερικής και εσωτερικής πολιτικής συμπεριφοράς, που αρμόζει σε μια υποψήφια χώρα μέλος της Ευρωπαϊκής Ένωσης.

Σε αυτόν τον κανόνα, κύριε Πρόεδρε, θεωρώ ότι υπάγεται μια ευρεία γκάμα θεμάτων, όπως η μεταχείριση της ελληνικής μειονότητας -ελέγχθηκε προηγουμένως από πολλούς συναδέλφους- η χάραξη των θαλάσσιων συνόρων με βάση το διεθνές δίκαιο, η αμυντική συνεργασία, ειδικά σε θέματα, όπως οι εναέριες περιπολίες και η επιτήρηση εντός του αλβανικού εναέριου χώρου -όπως γνωρίζετε, κύριε Υπουργέ, η χώρα μας έχει αναλάβει μαζί με την Ιταλία την επιτήρηση του εναέριου χώρου της Αλβανίας, η οποία δεν διαθέτει πολεμική αεροπορία- και την καταπολέμηση του εμπορίου ναρκωτικών, που ανθεί στην περιοχή και διασυνοριακά.

Συνεπώς, είναι σημαντικό η πολιτική ηγεσία του Υπουργείου Εξωτερικών να παρουσίαση αναλυτικά τη στρατηγική που σκοπεύει να ακολουθήσει στο συγκεκριμένο ζήτημα και τα κριτήρια, βάσει των οποίων θα καθορίζεται καθ’ όλη τη διάρκεια της Συμφωνίας ο βαθμός, τον οποίον η αλβανική πλευρά εκπληρώνει τις υποχρεώσεις που προανεφερα, στο πλαίσιο των καλών σχέσεων πάντα με τη χώρα μας.

Κλείνοντας, θα ήθελα να σας ρωτήσω για ένα άλλο θέμα, άσχετο με την συνεδρίαση, αλλά μπορεί να επηρεάσει τα ελληνικά εθνικά μας συμφέροντα και αφορά την αποχώρηση των Ηνωμένων Πολιτειών από τη συμφωνία για το πυρηνικό πρόγραμμα με το Ιράν, το οποίο, είναι ένα βασικό ζήτημα για τη χώρα μας. Συγκεκριμένα, λαμβάνοντας υπόψη τη σημασία του Ιράν, ως πηγή εισαγωγών αργού πετρελαίου στην Ελλάδα, ανακύπτει το ερώτημα, κατά πόσον είναι πλέον πιθανό μετά την απόφαση του Αμερικανού Προέδρου, το Ιράν να αποχωρήσει και αυτό με τη σειρά του ή να παραβιάσει τη συμφωνία προκαλώντας νέο γύρο κυρώσεων από πλευράς της Ευρωπαϊκής Ένωσης.

Θεωρώ ότι θα ήταν χρήσιμο να ενημερωθούμε ή τώρα ή σε μια άλλη συνεδρίαση επ’ αυτού, γιατί επηρεαζόμαστε ενεργειακά από πλευράς τροφοδοσίας από το Ιράν. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Παππάς.

ΧΡΗΣΤΟΣ ΠΑΠΠΑΣ: Ευχαριστώ, κύριε Πρόεδρε. Θα επικεντρωθώ στο πρώτο θέμα της σημερινής συνεδρίασης που αφορά την έγκριση από πλευράς ελληνικής, δηλαδή, την αποδοχή της ενταξιακής προοπτικής της Αλβανίας στην Ευρωπαϊκή Ένωση

Η αναφορά μου δεν θα μπορούσε παρά να ξεκινήσει με μια σύντομη περιγραφή της ιστορικής πραγματικότητας της μεγάλης αλήθειας, που λέγεται αφελληνισμός της Βορείου Ηπείρου. Αφελληνισμός που ξεκίνησε πολύ πριν την επιβολή της Δικτατορίας της συμμορίας του Χότζα στην Αλβανία το 1944. Ξεκινήσω από την εποχή της ιδρύσεως της Αλβανίας το 1914 χάριν των αποφάσεων των μεγάλων δυνάμεων και ειδικά, μετά τον Πρώτο Παγκόσμιο Πόλεμο.

Ήταν τότε γύρω στο 1928 που η Αλβανία αφαίρεσε για τους Έλληνες υπηκόους της τους όρους «Βόρειος Ήπειρος» και «Βορειοηπειρωτικός Ελληνισμός» αντικαθιστώντας τους αυθαίρετα με τον όρο «Εθνική Ελληνική Μειονότητα της Αλβανίας» και ταυτόχρονα, επιδόθηκε τότε η αλβανική πλευρά σε μια συστηματική αλβανοποίηση όλων των υπηκόων του κράτους με την επιβολή της αλβανικής συνείδησης στους κατοίκους και με κυρίαρχη κρατική ιδεολογία την αλβανοποίηση παρά την διαδοχή των συμμαχιών και προσεταιρισμών της Αλβανίας ή και την αλλαγή του καθεστώτος στη δεκαετία του 90.

Τα σχέδια του αφελληνισμού της Βορειοηπειρωτικής γηγενούς Κοινότητας χαρακτηρίζονταν πάντα από πολύμορφες ενέργειες, αλληλοσυμπληρούμενες ως προς το επιδιωκόμενο αποτέλεσμα σε όλους τους καιρούς και από όλες τις κυβερνήσεις. Οι ενέργειες του αλβανικού κράτους στόχευαν και στοχεύουν στον αφελληνισμό και επικεντρώνονται κυρίως στην παραχάραξη της ιστορικής μνήμης, της ιστορικής γεωγραφίας, της πολιτιστικής παράδοσης, στη διαστρέβλωση της πραγματικότητας με την επιβολή περιοριστικών μέτρων, την αλλοίωση στοιχείων, την επέμβαση στην εκπαιδευτική διαδικασία και τη θρησκευτική ελευθερία.

Χαρακτηρίζονται αυτές οι βίαιες ενέργειες των Αλβανών, γίνονται σε όλα τα επίπεδα της ζωής και είναι ένας αφελληνισμός, ο οποίος, θα έλεγα ότι επικεντρώνεται και στον εδαφικό αφελληνισμό, στον πληθυσμιακό, στον αφελληνισμό σε ό,τι αφορά στα ληξιαρχεία, στις απογραφές, στην ονοματολογία, στα τοπωνύμια, στη γλώσσα, στην ιστορία, στη θρησκεία, αρπαγή περιουσιών, κατεδαφίσεις σπιτιών, απαξίωση ελληνικών ιστορικών κτιρίων, εκκλησιών κ.λπ..

Τα τελευταία χρόνια της μεταπολίτευσης στην Αλβανία συνεχίζεται αυτός ο αφελληνισμός και γίνεται πέρα από την προπαγάνδα του δήθεν εκδημοκρατισμού της χώρας. Βέβαια, κατά περιόδους στην Αλβανία προσπαθούν να τηρήσουν «χαμηλούς τόνους» θέλοντας να το κάνουν αυτό στα πλαίσια της ενταξιακής τους προοπτική στην Ευρωπαϊκή Ένωση Παρόλα αυτά, ο αφελληνισμός και οι πράξεις εναντίον του Βορειοηπειρωτικού ελληνισμού δεν έχουν πάψει.

Εάν συνεχίσουμε έτσι, δηλαδή, να υπάρχει η ελληνική απάθεια και ο αλβανικός σχεδιασμός να συνεχίζεται, σε λίγα χρόνια τα σχέδια των Αλβανών θα έχουν ευοδωθεί με απόλυτη επιτυχία. Θα έχει γίνει, δηλαδή, Αλβανοποίηση του Βορειοηπειρωτικού χώρου είτε με την ομαδική φυγή των Βορειοηπειρωτών στη μητέρα πατρίδα, στην κυρίως Ελλάδα είτε με την ολοκληρωτική αφομοίωσή τους.

Εάν, λοιπόν, η Ελλάδα δεν σταθεί ως στοργική μητέρα απέναντι στα παιδιά της, δηλαδή, στους Έλληνες της Βορείου Ηπείρου, δεν θα υπάρχει μέλλον για τον Βορειοηπειρωτικό Ελληνισμό και, δυστυχώς, παρατηρούμε, ότι δεν υπάρχει αυτή η στοργική μητέρα, τουναντίον έχουμε μια κακή μητριά.

Εμείς τοποθετούμαστε και λέμε, ότι αποτελεί αυτοχειριασμό για την πατρίδα μας η ενταξιακή πορεία της Αλβανίας στην Ευρωπαϊκή Ένωση. ειδικά τη στιγμή που οι ΗΠΑ, η δύναμη του ιμπεριαλισμού στην ανθρωπότητα, το ΝΑΤΟ, η Ε.Ε. τονώνουν τα επιθετικά σχέδια των Αλβανών για δημιουργία μεγάλης Αλβανίας, για την αύξηση των εντάσεων στην περιοχή των Βαλκανίων και προωθούν τον κίνδυνο να υπάρξουν νέες συγκρούσεις.

Θα μου επιτραπεί να αναφερθώ σε ένα χαρακτηρισμό, ο οποίος είναι ιστορικός και έχει ειπωθεί από πολιτικό του παρελθόντος, ο οποίος είχε αναφέρει την Αλβανία ως η «κουτσουλιά της Ευρώπης». Εγώ θέλω να προσθέσω, ότι εκτός από «κουτσουλιά» πρέπει να την αναφέρουμε και ως την πυριτιδαποθήκη - θα έλεγα - τη θρυαλλίδα της πυριτιδαποθήκης των Βαλκανίων, η οποία μπορεί να εκραγεί 100, περίπου, χρόνια μετά την κήρυξη του Πρώτου Παγκοσμίου Πολέμου.

Για εμάς, τους Έλληνες εθνικιστές, πρέπει να γίνουν τα εξής: θα πρέπει να εφαρμοσθεί μια πραγματικά εθνική ελληνική εξωτερική πολιτική, να αναδειχθεί η καταπίεση, η οποία υφίσταται ο Βορειοηπειρωτικός Ελληνισμός από τους Αλβανούς και να γίνει αναθεώρηση του νομικού καθεστώτος της ελληνικής εθνικής μειονότητας, γιατί κακώς αναφέρεται ως μειονότητα.

Ειδικά απαιτούμε και προτείνουμε: Αναγνώριση των Νομών Αργυρόκαστρου, Αγίων Σαράντα και Κορυτσάς ως μειονοτικών ζωνών. Εντός των μειονοτικών ζωνών να απαγορεύεται πληθυσμιακή αλλοίωση σε βάρος του ελληνικού στοιχείου. Να θεσμοθετηθεί πραγματικά ελληνική μειονοτική δημόσια εκπαίδευση. Θεσμική παρουσία των Βορειοηπειρωτών βάση ποσόστωσης σε δημόσιες υπηρεσίες, στρατό και αστυνομία.

Θέσπιση συγκεκριμένων κυρώσεων, τις οποίες θα επιβάλει το ελληνικό κράτος στην Αλβανία σε περιπτώσεις που παραβιάζονται τα ανθρώπινα ή μειονοτικά δικαιώματα των Ελλήνων της Βορείου Ηπείρου. Ίδρυση ειδικής υπηρεσίας στα Ιωάννινα που θα στελεχώνεται από έμπειρους διπλωμάτες και θα έχουν ως αντικείμενο ευθύνης και ενασχόλησης την πρόοδο και ενίσχυση της ελληνικής εθνικής μειονότητας στη Βόρειο Ήπειρο. Κατοχύρωση του δικαιώματος των Ελλήνων της Βορείου Ηπείρου να χρησιμοποιούν τον όρο «Βόρειος Ήπειρος» και «Βορειοηπειρώτης». Κατοχύρωση του δικαιώματός τους να γιορτάζουν και στα αστικά κέντρα με όλες τις επισημότητες τις ελληνικές εθνικές γιορτές, καθώς επίσης και την επέτειο της ανακήρυξης της αυτονομίας της Βορείου Ηπείρου το 1914. Αποτελεσματικά οικονομικά κίνητρα για την παραμονή των Βορειοηπειρωτών, ιδίως των νεότερων, στις εστίες τους και αυτό σημαίνει ρύθμιση επιτέλους του ζητήματος των συντάξεων του ΟΓΑ, γιατί πολλά είχατε υποσχεθεί, αλλά τίποτα δεν κάνατε.

Τέλος, απλοποίηση και επιτάχυνση των διαδικασιών απόδοσης της ελληνικής υπηκοότητας στους Βορειοηπειρώτες και εδώ θέλει ιδιαίτερη προσοχή σε περιπτώσεις Αλβανών πολιτών που δεν έχουν ελληνική καταγωγή. Να τονίσω, ότι εδώ χάριν των πολιτικών της συγκυβέρνησής σας φτάνουμε σε σημείο σε ελληνικά νησιά - και αυτό ας ειπωθεί, είναι αλήθεια, δεν είναι η Επιτροπή μας απόρρητη, μια αλήθεια που μου έρχεται από πληροφορήσεις που έχω από τον Στρατό, αλλά έχει αναρτηθεί και στο διαδίκτυο - φτάνοντας στο σημείο το 50% των στρατευσίμων και θα αναφερθώ ειδικά στη Σάμο, να είναι αλβανικής καταγωγής.

Εάν, λοιπόν, κύριε Πρόεδρε, δεν γίνουν αυτά που είπα, φρονώ ότι οι άφρονες των Τιράνων - και ομιλώ για τον Πρωθυπουργό – ναρκέμπορο Έντι Ράμα - θα οδηγήσουν τη χώρα αυτή να γίνει ο προπομπός μεγάλων δεινών για την πατρίδα μας και όχι μόνο.

Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ: Ευχαριστώ, κύριε Πρόεδρε.

Θα μιλήσω μόνο για το ζήτημα του Μνημονίου Συνεργασίας μεταξύ των Υπουργείων Εξωτερικών Ελλάδας - Αλβανίας. Είναι βέβαιο, ότι η ευρωπαϊκή προοπτική των χωρών των Δυτικών Βαλκανίων είναι μια στρατηγική επιλογή της Ελλάδας και στρατηγικός μας στόχος, είναι μια ορθή πολιτική και αυτό για δύο λόγους.

Αφενός μεν, διότι αυτή η πορεία προς την Ευρώπη οδηγεί σε πολιτική σταθεροποίηση τις χώρες των δυτικών Βαλκανίων και σε εκδημοκρατισμό και όπως εμείς ελπίζουμε, σε μια βελτίωση της συμπεριφοράς της και της πολιτικής της, έναντι όλων των χωρών και ιδίως, των χωρών που είναι κράτη μέλη. Ο δεύτερος λόγος είναι, γιατί αυτή η ευρωπαϊκή πορεία βοηθάει στο να λυθούν ζητήματα που μπορεί να βλάπτουν τις διμερείς σχέσεις, διότι ο σεβασμός των σχέσεων καλής γειτονίας είναι βασικό προαπαιτούμενο της ευρωπαϊκής πορείας όλων των χωρών που φιλοδοξούν να γίνουν μέλη της Ευρωπαϊκής ΄Ένωσης., γι' αυτό και υποστηρίζεται από την Ελλάδα και διακομματικά από όλες τις κυβερνήσεις μέχρι τώρα, η ευρωπαϊκή προοπτική των γειτόνων μας και γι’ αυτό υποστηρίζουμε αυτή τη βασική λογική.

Μιλώντας όμως για σχέσεις καλής γειτονίας, απευθύνουμε ένα αίτημα προς τον κ. Υπουργό. Θα πρέπει η Επιτροπή να έχει μια εικόνα, για το πού βρίσκονται αυτές οι διμερείς σχέσεις, ποιες είναι οι εκκρεμότητες τους, ποιο είναι το κλίμα που εισπράττουμε. Τι γίνεται, π.χ. με τη συμφωνία οριοθέτησης των θαλάσσιων ζωνών των δύο χωρών; Τι γίνεται με τη στάση τους απέναντι στα δικαιώματα της ελληνικής εθνικής μειονότητας; Τι γίνεται με τα θέματα αλυτρωτισμού, που βρίσκεται η κατά καιρούς εμφανιζόμενη άποψη περί μεγάλης Αλβανίας; Αυτά τα θέτουμε και είναι χρήσιμο να τα γνωρίζουμε, διότι η συγκεκριμένη πρόταση, το συγκεκριμένο σχέδιο νόμου περί μνημονίου συνεργασίας μεταξύ των δύο Υπουργείων Ελλάδας και Αλβανίας, πρέπει να κριθεί στο συνολικό περιβάλλον των ελληνοαλβανικών σχέσεων. Δεν μπορεί να αξιολογηθεί σε συνθήκες διπλωματικού εργαστηρίου, απομονωμένου από το περιβάλλον, μέσα στο οποίο συζητιέται και μέσα στο οποίο υπάρχει.

Ζητούμε λοιπόν, να έχουμε μια γνώμη και μια ενημέρωση, για το πώς βλέπει η ελληνική κυβέρνηση την σημερινή κατάσταση των ελληνοαλβανικών σχέσεων, ώστε να αξιολογηθεί και το συγκεκριμένο σχέδιο νόμου μέσα σε αυτό το περιβάλλον. Πρέπει να σας πω, ότι μια ανάγνωση του συγκεκριμένου σχεδίου νόμου αρκεί για να καταλήξει κανείς στο συμπέρασμα, ότι είναι ένα κείμενο ετεροβαρές. Η συνεργασία που προβλέπεται, είναι μιας κατεύθυνσης. Είναι από το ελληνικό Υπουργείο Εξωτερικών προς το αλβανικό Υπουργείο Εξωτερικών, παροχή τεχνογνωσίας, εμπειρίας, πολιτικής στήριξης. Δεν μπόρεσα να εντοπίσω όση καλή διάθεση και αν έδειξα - και το κείμενο είναι μικρό - τι έρχεται από την άλλη πλευρά. Διότι η συνεργασία θέλει δύο μέρη, δεν μπορεί να είναι μια ετεροβαρής συνεργασία, όλα να παρέχονται από το ένα μέρος της συμφωνίας και τίποτε από το άλλο.

Επομένως, το πρώτο πράγμα που θα ζητάγαμε εμείς, είναι πριν φτάσουμε στην Ολομέλεια να δούμε σε αυτό το κείμενο συνεργασίας τι καταθέτει σε αυτήν την συνεργασία η άλλη πλευρά, το αλβανικό Υπουργείο Εξωτερικών. Επειδή η πορεία κάθε χώρας στην ευρωπαϊκή ένταξη, γίνεται όπως ξέρετε, με φιλοσοφία και όρους αιρεσιμότητας και επειδή οι ελληνοαλβανικές σχέσεις δεν εξελίσσονται ευθύγραμμα, αλλά έχουν κορυφώσεις και μειώσεις - σαν τον υδράργυρο εύκολα ψύχονται και εύκολα θερμαίνονται - θα πρέπει για να έχουμε ένα εργαλείο υποστήριξης των ελληνικών θέσεων και συμφερόντων, να υπάρχει και μια ρήτρα αιρεσιμότητας σε αυτή τη συνεργασία. Αυτή είναι μια πρόταση στην κυβέρνηση, να μπει μια ρήτρα αιρεσιμότητας. Δηλαδή, μπορεί να λειτουργεί αυτό το μνημόνιο συνεργασίας μεταξύ των δύο Υπουργείων Εξωτερικών σαν να μη συμβαίνει τίποτε, εάν από την άλλη πλευρά έχουν δημιουργηθεί - κατά καιρούς δημιουργούνται - εντάσεις, προκλήσεις, παράνομες ενέργειες έναντι της ελληνικής εθνικής μειονότητας; Θα συνεχίσει να λειτουργεί αυτό το μνημόνιο business as usual;

Επειδή, λοιπόν, υπάρχει αυτό το βεβαρημένο παρελθόν και όχι ένα τόσο φωτεινό παρόν στις ελληνοαλβανικές σχέσεις, πιστεύω ότι για λόγους ουσίας, το κείμενο στο οποίο συζητάμε θα πρέπει να έχει δύο διορθώσεις. Αφενός, τι συνεισφέρει σε αυτή τη συνεργασία η άλλη πλευρά και αφετέρου, μια ρήτρα καλοπροαίρετης αιρεσιμότητας, ότι δεν μπορεί να λειτουργεί εάν η άλλη πλευρά προχωρεί σε ενέργειες που θα κάνουν την Ελλάδα, την Αθήνα, το ελληνικό Υπουργείο Εξωτερικών να ξανασκεφθούν τη λειτουργία αυτής της, κατά τα λοιπά, χρήσιμης συνεργασίας μεταξύ των δύο Υπουργείων Εξωτερικών.

Αυτή είναι η σκέψη και θα ήταν ενδιαφέρον να γνωρίζουμε τι σκέφτεται γι’ αυτά τα δύο σημεία το Υπουργείο Εξωτερικών και να έχουμε και μια ενημέρωση για το πού βρίσκονται οι ελληνοαλβανικές σχέσεις. Ο καλός συνάδελφος και φίλος κ. Δαβάκης αναφέρθηκε στη θετική πράγματι εξέλιξη των νεκροταφείων. Ήταν μια υποχρέωση της Αλβανίας ειλημμένη εδώ και εννέα χρόνια. Δεν μπορεί να μπει στο ζύγι γενικότερα των ελληνοαλβανικών σχέσεων μια υποχρέωση που υλοποιήθηκε και μάλιστα με μεγάλη καθυστέρηση. Θετική μεν, αλλά δεν πρέπει να την υπερδραματοποιήσουμε ούτε βεβαίως και να τη μειώσουμε.

Κλείνοντας και μια και έχουμε την ευκαιρία και τη χαρά να έχουμε δω των Αναπληρωτή Υπουργό Εξωτερικών και αρμόδιο για τα ευρωπαϊκά θέματα, είναι χρήσιμο να γνωρίζουμε ρητά από την πλευρά της Κυβέρνησης, εάν η θέση που έχει υιοθετήσει η Ευρωπαϊκή Ένωση και οι ευρωπαίοι εταίροι σε σχέση με το ζήτημα της συμφωνίας για τα πυρηνικά του Ιράν, είναι και η θέση που δεσμεύει την Κυβέρνηση. Διότι, πρέπει να σας πω ότι έχει δημιουργήσει μια απορία τις τελευταίες σχεδόν 48 ώρες, πώς μπορεί να τοποθετείται με τόσο σαφή τρόπο η Ευρωπαϊκή Ένωση, να τοποθετούνται τα πολιτικά κόμματα με τρόπο σαφή και να μην έχει τοποθετηθεί ρητά η Κυβέρνηση. Θα ήταν χρήσιμο, θα ήταν συνεισφορά στο δημόσιο διάλογο, αλλά και θα βοηθούσε την Αξιωματική Αντιπολίτευση και τις πολιτικές δυνάμεις του τόπου να γνωρίζουν πού ακριβώς τοποθετείται η Κυβέρνηση σε ένα τόσο κρίσιμο ζήτημα, το οποίο αφορά την ευρύτερη περιοχή μας και μπορεί να έχει συνέπειες πολύ σημαντικές για τη χώρα.

Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, κύριε Κουμουτσάκο.

Το λόγο έχει ο κ. Καραγιάννης.

ΙΩΑΝΝΗΣ ΚΑΡΑΓΙΑΝΝΗΣ: Ευχαριστώ, κύριε Πρόεδρε. Πράγματι σχετικά με την τελευταία αναφορά ήταν πολύ σημαντική η συμβολή του κ. Κοτζιά και του Υπουργείου Εξωτερικών στο ζήτημα των άταφων Ελλήνων στρατιωτών, όπως επίσης πολύ σημαντική ήταν και η συμβολή του πρώην Προέδρου της Βουλής του κ. Σιούφα.

Σε ό,τι αφορά το μνημόνιο συνεργασίας, μόνο στη θετική κατεύθυνση μπορεί να εκληφθεί, διότι δύο από τα βασικά προαπαιτούμενα ενταξιακά της Αλβανίας, όπως είναι το περιουσιακό και ο σεβασμός των δικαιωμάτων, είναι δύο κομβικά και σημαντικά ζητήματα για την εθνική ελληνική ομογένεια της Αλβανίας.

Ήδη τα δύο μεγάλα προγράμματα, το INTERREG Ελλάδας-Αλβανίας, που τρέχει εδώ και πολύ καιρό, καθώς επίσης και το ADRIATICA -και να σημειώσω εδώ ότι ήταν λάθος που ακούστηκε πριν ότι έχει παγώσει το εν λόγω πρόγραμμα- το οποίο τρέχει κανονικά και το 2017 παρουσία του Υπουργού κ. Κατρούγκαλου, έγιναν οι σχετικές δράσεις στο EUROSAIR 2017 στα Γιάννενα.

Σε ότι αφορά ζητήματα, η κατάσταση βελτιώνεται σταδιακά και στη γείτονα χώρα. Υπάρχουν βέβαια προβλήματα. Έχουν γίνει σημαντικά βήματα σε ό,τι αφορά την παραβατικότητα των συνόρων και εδώ έχουμε μια σημαντική συμβολή του Υπουργείου Προστασίας του Πολίτη και προσωπικά του κ. Τόσκα σε ό,τι αφορά τις θερμικές κάμερες που έχουν μπει στην περιοχή και αυτό φαίνεται και από τις συνεχείς συλλήψεις πάνω στο μεγάλο θέμα των ναρκωτικών. Παρ’ όλα αυτά, όμως, συνεχίζεται η παραβατικότητα, κυρίως σε ζωοκλοπές στη μεριά της Κόνιτσας και των χωριών του Πωγωνίου, καθώς επίσης και αποψίλωση στα ορεινά των διαφόρων φαρμακευτικών φυτών.

Είναι πολύ σημαντικό και θα συμφωνούσα με αυτά τα οποία είπε πιο πριν ο κ. Δανέλλης, σε ό,τι αφορά την προσπάθεια που πρέπει να καταβληθεί για την ανασυγκρότηση των Βαλκανίων. Ελπίζω να μη γίνουν τα λάθη, τα οποία έγιναν τις προηγούμενες δεκαετίες και αναφέρομαι στο πρόγραμμα ανασυγκρότησης των Βαλκανίων των κυβερνήσεων Σημίτη, όπου ενώ δόθηκαν μεγάλες δυνατότητες αναπτυξιακές, έγιναν και πάρα πολλά λάθη, τα οποία τα πληρώνουμε σήμερα, κυρίως, με τη διείσδυση της Τουρκίας στα Βαλκάνια σε δύο βασικούς τομείς, όπως είναι η παιδεία και η υγεία.

Αυτά ήθελα να πω. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, κύριε Καραγιάννη.

Το λόγο έχει ο κ. Τασούλας.

ΚΩΝΣΤΑΝΤΙΝΟΣ ΤΑΣΟΥΛΑΣ: Κύριε Υπουργέ, είναι, εξαιρετικά, ενδιαφέρον αυτή την περίοδο να υπηρετεί κανείς στο Υπουργείο Εξωτερικών, όπως εσείς. Βεβαίως, παρατηρεί κανείς, ότι σε αυτές τις Συμφωνίες μπορεί η διατύπωσή τους έχει κάτι το άψογο και κάτι στο οποίο δύσκολα μπορεί κανείς να εναντιωθεί, γιατί έχει βελτιωθεί πάρα πολύ ο τρόπος, με τον οποίο διατυπώνουμε αυτά τα οποία ευχόμαστε να συμβούν. Νομίζω ότι πίσω από αυτή τη διατύπωση, η οποία πολλές φορές είναι και μεγαλόσχημη, -η λέξη «στρατηγική» είναι μία λέξη που χρησιμοποιείται κατά κόρον- πρέπει να αντιλαμβανόμαστε τα συμφέροντα της χώρας και να τα υπηρετούμε.

Η εξωτερική πολιτική, παρά τις, περί του αντιθέτου, αρθρογραφίες και ευχολόγια, συνήθως ασκείται μέσω ισχύος ή ανάγκης. Το δίκαιο έρχεται, εν συνεχεία, να επικαλύψει πράξεις ή παραλείψεις, οι οποίες έγιναν με αφορμή την ισχύ ή την ανάγκη. Ήταν δίκαιο, όπως, πολύ σωστά, προ ελέχθη, να αρχίσει η εκταφή των πεσόντων στρατιωτικών του βορειοηπειρωτικού έπους.

Επειδή είχα την τύχη και την τιμή να υπογράψω στα Τίρανα στις 19 Φεβρουαρίου του 2009 αυτή τη Συμφωνία με την αντίστοιχη Υφυπουργό Εθνικής Άμυνας της Αλβανίας, θυμίζω ότι αυτό υπεγράφη τον Φεβρουάριο του 2009, δηλαδή, την εποχή που η Αλβανία είχε ανάγκη να υποβάλλει αίτημα- που το υπέβαλε δύο μήνες μετά, τον Απρίλιο του 2009- ένταξης στην Ευρωπαϊκή Ένωση. Δηλαδή, η Αλβανία υπέγραψε το δίκαιο του να γίνει η εκταφή των πεσόντων, υπό την επίδραση της ανάγκης να βελτιώσει την εικόνα της, ενόψει του ό,τι στις 28 Απριλίου του ίδιου έτους υπέβαλε την αίτηση ένταξης στην Ευρώπη.

Τότε, άρχισε μια μακρόσυρτη διαδικασία, όπου εναλλάσσεται, όχι πια η ισχύς, αλλά η ανάγκη. Εμείς έχουμε το προτέρημα, ότι είμαστε μέσα στο «μηχανισμό», στον οργανισμό, στον οποίο θέλουν να έρθουν. Η Ελλάς ανάλογα με τις ισορροπίες και τις δικές της προτεραιότητες οφείλει να αξιοποιήσει αυτή την ανάγκη, για να επιτύχει τους στόχους της εξωτερικής της πολιτικής σε σχέση με τον βορειοηπειρωτικό ελληνισμό και την προστασία των συμφερόντων του.

Αυτή τη στιγμή, παρά το ό,τι η Ελλάς είναι εκείνη, που επί της προεδρίας της το καλοκαίρι του 2014, έδωσε το καθεστώς της υποψήφιας χώρας στην Αλβανία, από τότε έχουν περάσει τέσσερα χρόνια, βλέπουμε ότι η Αλβανία δεν τηρεί αυτά τα οποία οφείλει να τηρήσει.

Προσθέτω, επίσης, ότι στο θέμα της ένταξης της Αλβανίας, ή του να πάρει το χαρακτήρα της υποψήφιας χώρας, τα κριτήρια δεν είναι μόνο τα οικονομικά κριτήρια της Κοπεγχάγης, αλλά είναι και πρόσθετα κριτήρια καλής γειτονίας και περιφερειακής συνεργασίας, ακριβώς επειδή αυτά τα κριτήρια μας ενδιαφέρουν, εν προκειμένω.

Έχουμε έξαρση, όπως ελέχθη από συνάδελφους πριν, όλων των φαινόμενων καταπίεσης: περιουσιακής, οικονομικής, θρησκευτικής του βορειοηπειρωτικού ελληνισμού και έχουμε και ένα καινούργιο στοιχείο, αυτό της υπερέντασης της παραβατικότητας, η οποία δεν είναι πταίσμα. Είναι η κακουργηματική παραβατικότητα, η εισαγόμενη από την Αλβανία, η οποία πλήττει, πρώτα, τα επιμεθόρια χωριά, στο Πωγώνι και την Κόνιτσα. Δυστυχώς, δεν πλήττει μόνο περιουσιακά δικαιώματα. Πλήττει και ζωές. Στη συνέχεια, αυτή η παραβατικότητα, πέραν των ληστειών, έχει και το χαρακτήρα της αθρόας εισαγωγής ναρκωτικών από αυτή τη δίοδο.

Η Αλβανία, δυστυχώς, γι’ αυτούς τους εγκληματίες που «χτυπούν» στα επιμεθόρια χωριά, αλλά και εισάγουν τα ναρκωτικά, δεν είναι ένα κράτος που, απλώς, χρησιμοποιούν για να περάσουν και να έρθουν στην Ελλάδα. Έχει καταντήσει ένα κράτος «κρησφύγετο» αυτών των συμμοριών με όλη τη σημασία της λέξεως, διότι το άνισο του να «χτυπάς» ένα χωριό που είναι πάνω στα σύνορα και μετά να κρύβεσαι στη χώρα σου, το αντιλαμβάνεται κανείς ως προς την προσπάθεια να συλληφθούν αυτοί οι άνθρωποι, όταν έχουν πίσω τους τα τείχη μιας άλλης χώρας που τους προστατεύουν. Εννοώ τα σύνορα που δεν μπορεί να δράσει η δική μας Αστυνομία.

Άρα ένα κράτος το οποίο έχει καταντήσει κρησφύγετο εγκληματιών και που δεν βοηθάει παρά τις διμερείς επαφές την ΕΛ.ΑΣ. στο να αναχαιτιστεί αυτός ο ζόφος είναι ένα κράτος το οποίο εσύ δεν μπορείς να το αντιμετωπίζεις με όρους συνεργασίας, ισότητας και λεκτικής τελειομανίας. Είναι ένα κράτος το οποίο επειδή έχει την ανάγκη να πάρει τον χαρακτηρισμό της υποψήφιας χώρας οφείλεις να το προειδοποιήσεις εμπράκτως ότι εάν δεν συμμορφωθεί σε αυτούς τους τομείς τότε η Ελλάδα δεν πρόκειται να συμβάλει σε αυτή την ανάγκη. Το νομοσχέδιο που φέρνετε ενώ υπό ιδεώδεις συνθήκες θα ήταν άψογο, επειδή ακριβώς οι συνθήκες είναι όπως περιεγράφηκαν και όπως προσθέτω και εγώ ισχύουν κατά τη γνώμη μου δεν βοηθάει στο να αντιληφθεί η Αλβανία τις υποχρεώσεις της και να αναχαιτιστεί αυτή η παραβατικότητα και να αναχαιτιστεί και αυτή η καταπίεση που δείχνει στο Βορειοηπειρωτικό ελληνισμό.

Θεωρώ ότι θα πρέπει να είμαστε πολύ πιο αυστηροί και να εκμεταλλευτούμε πολύ καλύτερα την πρεμούρα της Αλβανίας για να πάρει αυτό τον χαρακτηρισμό και να παραμερίσουμε κατά τη γνώμη μου σε αυτή την φάση αυτό το νομοσχέδιο δίνοντάς τους να καταλάβουν ότι πρώτα θα σεβαστούν στοιχειώδεις κατακτήσεις του ανθρώπινου πολιτισμού και θα συμβάλουν στην προστασία της Ελλάδος από την εισαγόμενη εγκληματικότητα η οποία βρίσκει κρησφύγετο στη χώρα τους και εν συνεχεία η ΕΛΑΣ θα βοηθήσει στην ανάγκη τους να πάρουν τον χαρακτηρισμό της υποψήφιας χώρας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ τον κ. Τασούλα. Το λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ: Ευχαριστώ κύριε Πρόεδρε. Έχει έτσι κι αλλιώς νομίζω πολύ μεγάλο ενδιαφέρον. Δεν έχουμε βρει ποτέ το χρόνο να κάνουμε μία συζήτηση γενικότερα για τα Βαλκάνια από τον τρόπο που δημιουργήθηκαν τα νέα αυτά κράτη μετά το τέλος της Οθωμανικής Αυτοκρατορίας. Ήταν κράτη με πολύ μεγάλη επισφάλεια και οικονομικά και για τα σύνορά της. Ο τρόπος λοιπόν που δημιουργήθηκαν έχει πολύ μεγάλη σημασία και κατά την άποψή μου οδηγεί και σε ένα σημερινό αποτέλεσμα για το πώς δηλαδή λειτουργούν τα Βαλκάνια. Νομίζω ότι ένα σημείο σημαντικό που θα πρέπει να τονιστεί είναι μία δυναμική διείσδυσης και παρουσία των ΗΠΑ στα Βαλκάνια. Είναι μία παρουσία η οποία αυξάνεται όλο το τελευταίο διάστημα και ειδικά εντείνεται θα έλεγα. Γνωρίζουμε καλά δεν χρειάζεται να κρυβόμαστε, βασικοί στόχοι αυτής της διείσδυσης των ΗΠΑ είναι και ο περιορισμός της Ρωσικής επιρροής και βέβαια κατά την άποψή μου είναι και η κατάκτηση καλύτερων θέσεων για τις όποιες γεωπολιτικές αντιθέσεις, αντιπαραθέσεις, αναταράξεις, αλλαγές συγκρούσεις θα έρθουν στην ευρύτερη περιοχή και όχι μόνο. Ας πάμε όμως πιο συγκεκριμένα σε αυτό που έχουμε σήμερα. Ας πάμε δηλαδή να δούμε σε αυτό το Μνημόνιο συνεργασίας, την Κύρωση που έχουμε σχετικά με την Αλβανία.

 Αν κατάλαβα καλά υπήρχε μία τοποθέτηση από τον συνάδελφο εισηγητή της Αξιωματικής Αντιπολίτευσης σε σχέση με έκπτωση εθνικών θέσεων. Δεν καταλαβαίνω από πού τεκμαίρεται αν υπήρχε αυτή η τοποθέτηση ίσως να μην το κατάλαβα καλά η έκπτωση των πάγιων εθνικών θέσεων, γιατί εάν πάμε στο συγκεκριμένο ζήτημα και εάν μιλήσουμε με την Αλβανία για την Αλβανία ας πούμε για την ΑΟΖ, θα δούμε ότι υπήρχε μία συμφωνία η οποία είχε υπογραφεί το 2009 από την Κυβέρνηση της Νέας Δημοκρατίας και η οποία ήταν μία κύρωση που ποτέ δεν επικυρώθηκε. Ήταν μία κύρωση η οποία εμπράκτως με ρηματική διακοίνωση από την Αλβανία αμφισβητήθηκε και μάλιστα αμφισβητούσε ουσιαστικά την οριοθέτηση της ΑΟΖ και ενώ ήταν σε εξέλιξη ο διακανονισμός για την έρευνα και εκμετάλλευση των υδρογονανθράκων. Υπήρχαν και άλλα στοιχεία.

Είχε αναφέρει ο κ. Κοτζιάς, σε ερώτηση της κυρίας Μπακογιάννη ότι σε εκείνη τη συμφωνία δεν είχε ληφθεί υπόψη η γραμμή βάσης στους κόλπους και βεβαίως, ότι η Αλβανία έχει καταθέσει χάρτες στον ΟΗΕ, χάρτες με γραμμές βάσης, οι οποίοι χάρτες ουδέποτε αμφισβητήθηκαν ούτε από τη Ν.Δ. ούτε από το ΠΑ.ΣΟ.Κ., από τις κυβερνήσεις, δηλαδή, που προηγήθηκαν του ΣΥΡΙΖΑ.

Βέβαια, επειδή είναι ένα σημαντικό ζήτημα αυτό θα πρέπει να πούμε ότι πάμε σε μια άλλη συμφωνία και μάλιστα η θέση και του Υπουργείου και της κυβέρνησης είναι ότι θα πρέπει να είναι μια συμφωνία, η οποία να οριστικοποιεί πραγματικά την ΑΟΖ. Υπάρχουν πολλά δημοσιεύματα που λένε ότι η τωρινή συμφωνία αποδέχεται ότι οι κόλποι θα είναι κλειστοί, έτσι ώστε να ισχύσει η σχετική πρόβλεψη της σύμβασης της θάλασσας. Επίσης, υπάρχουν δημοσιεύματα που λένε ότι η αλβανική πλευρά δεν μπορεί να προβάλλει αιτιάσεις σε σχέση με την υφαλοκρηπίδα των Οθωνών και της Ερεικούσας και βέβαια να σας πω ότι αν πραγματικά επιτευχθεί θα είναι μια δύσκολη συμφωνία, γιατί γνωρίζουμε πόσο σημαντικοί ήταν οι υδρογονάνθρακες στο Ιόνιο και στη Δυτική Ελλάδα γενικότερα και για την Αλβανία.

Αυτό που πρέπει πάντως να συζητήσουμε για τα Βαλκάνια και σε σχέση με την Ελλάδα και σε σχέση με την Αλβανία είναι από δω και πέρα πώς θα πορευτούμε. Γιατί νομίζω ότι θα πρέπει -αν μιλάμε για ανασυγκρότηση των Βαλκανίων και πρέπει να μιλάμε- να μιλάμε για μια νέου τύπου κατά την άποψή μου συνομοσπονδία βαλκανική, η οποία θα βάζει στέρεες βάσεις για συνεργασία σε μια σειρά από τομείς. Νομίζω ότι αυτό θα πρέπει να κάνουν όλα τα βαλκανικά κράτη και βέβαια η Ελλάδα θα πρέπει να πρωταγωνιστήσει σαυτό.

Χαιρετίζω κάποια θετικά στοιχεία που υπάρχουν. Μίλησαν οι συνάδελφοι για τους τάφους των Ελλήνων, δεν χρειάζεται να πω κάτι άλλο. Θα πω όμως ότι συμφωνώ ότι θα πρέπει να υπάρχουν αυστηρές συστάσεις σε όποια χώρα παραβιάζει βασικά ουσιαστικά ανθρώπινα δικαιώματα και όχι μόνο. Πιστεύω ότι θα πρέπει να υπάρχουν ουσιαστικές και αυστηρές συστάσεις και κριτήρια όπως της καλής γειτονίας κ.λπ.. Εδώ πέρα θα πρέπει να θυμίσω ότι σε μια συνάντηση που έγινε και με τον κ. Ράμα με πρέσβεις και των ΗΠΑ και της Ευρωπαϊκής Ένωσης, οι πρέσβεις και των ΗΠΑ και της Ευρωπαϊκής Ένωσης ήταν αρκετά αυστηροί σε σχέση με τα σχέδια απαλλοτριώσεων που περιλαμβάνονται σ' αυτό το ευρύτερο πρόγραμμα τουριστικής ανάπλασης της περιοχής και που έχει να κάνει βέβαια με τις περιουσίες των Ελλήνων στην Χειμάρρα. Βέβαια υπήρχε και μια αποφασιστική παρέμβαση και του ίδιου του Υπουργού, του κ. Κοτζιά και ουσιαστικά το θέμα αρχίζει και αμβλύνεται αν όχι να λύνεται.

Τέλος, δεν μπορώ να μην κάνω ένα σχόλιο για αυτό που ακούστηκε για την Κούβα. Πρέπει να πούμε ότι η Κούβα είναι ελεύθερος κόσμος. Συμφωνώ και με την τοποθέτηση της Εισηγήτρια μας, αλλά και με την τοποθέτηση της Εισηγήτριας του Κ.Κ.Ε., δεν χρειάζεται να πω κάτι παραπάνω. Θα πω όμως ότι για την Λατινική Αμερική γενικότερα υπάρχει μια εικόνα η οποία λέει ότι στη θέση παλαιότερων προοδευτικών κυβερνήσεων υπάρχει μια συντηρητική αντεπίθεση με προσπάθεια εγκαθίδρυσης νεοφιλελεύθερων κυβερνήσεων και νεοφιλελεύθερων πολιτικών. Υπάρχουν κάποιες αντικειμενικές συνθήκες που πρέπει να δούμε ότι βιώνουν αυτές χώρες, όπως ας πούμε η πτώση των τιμών του πετρελαίου, άρα και τα περιορισμένα έσοδα με τα οποία υπήρχε δυνατότητα να υπάρχει κοινωνική πολιτική, δηλαδή, βασίζονταν ένα μεγάλο μέρος της κοινωνικής πολιτικής. Εγώ θα ήθελα να πω όμως ότι αυτή η εικόνα είναι αρκετά επιφανειακή, δηλαδή, η δημοφιλία αυτών των δεξιών φιλοδυτικών κυβερνήσεων είναι εξαιρετικά χαμηλή. Το δεύτερο στοιχείο είναι ότι υπάρχει κοινωνική δυσαρέσκεια και το τρίτο και τελευταίο στοιχείο και κλειδί κατά την άποψή μου γι' αυτό, είναι η όποια ριζοσπαστική εναλλακτική πρόταση. Άρα σαυτό νομίζω ότι θα πρέπει να δούμε τη συνολική εικόνα για τη Λατινική Αμερική και σε καμία περίπτωση ακόμη και στις Επιτροπές, όπως και στη δική μας Επιτροπή να μην ακούγονται τσιτάτα, τα οποία δεν έχουν κανένα ιδεολογικό υπόβαθρο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο Αναπληρωτής Υπουργός Εξωτερικών, ο κ. Κατρούγκαλος.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Αγαπητοί κύριοι συνάδελφοι, νομίζω ότι είχαμε μία καλή συζήτηση με δείγματα πολιτικού πολιτισμού που θα ήθελα να τα επισημάνω. Και ο κ. Δαβάκης και ο κ. Καραγιάννης διαπίστωσαν κάτι καλό που έχει γίνει από αντιπάλους πολιτικούς και το επισήμαναν. Θεωρώ ότι σε όλα τα θέματα, πολύ περισσότερο στα ζητήματα της εξωτερικής πολιτικής, που πρέπει να επιδιώκονται συναινέσεις, αυτό είναι κάτι ιδιαίτερα θετικό.

Θα επικεντρωθώ στα θέματα της αρμοδιότητάς μου και γιατί θεωρώ ότι από πλευράς ορθής κοινοβουλευτικής πρακτικής, μολονότι ότι είναι βήμα διαλόγου η Βουλή δεν είναι καλή πρακτική να επεκτεινόμαστε σε άλλα ζητήματα πέρα από αυτά του νομοθετικού έργου, αλλά και για λόγους καλύτερης ενημέρωσης του Σώματος, γιατί οι Υπουργοί πρέπει να τοποθετούμαστε κατά τον λόγο της αρμοδιότητάς μας. Άρα για θέματα που ορθά θίχτηκαν γιατί είναι πολύ σημαντικά, αλλά όχι σε ορθό τόπο, όπως τα θέματα της Συρίας, του Ιράν, θα επιφυλαχτούμε να τοποθετηθούμε ως Κυβέρνηση μέσω του αρμόδιου Υπουργού Εξωτερικών.

Μου έκανε το εξής μεγάλη εντύπωση, ειδικά από την αρχική εισήγηση του κυρίου Αναστασιάδη, ενώ έχετε δίκιο, ιστορική πραγματικότητα είναι, να επισημαίνεται ότι ήταν στρατηγική επιλογή του ιστορικού σας ηγέτη ο προσανατολισμός προς τις ευρωπαϊκές κοινότητες προ δικτατορικά και μεταπολιτευτικά, δεν αντιλαμβάνεστε ότι σε αυτά που εξ’ αντιπολιτευτικού καθήκοντος παρασύρεστε να προσάψετε στην Κυβέρνηση, στην πραγματικότητα απομακρύνεστε από τις ευρωπαϊκές επιλογές και σταδιακά σε ορισμένες τουλάχιστον εκφάνσεις της κριτικής σας γίνεστε αντιευρωπαϊκή δύναμη.

Χαρακτηριστικό παράδειγμα είναι αυτό που είπατε, ότι εξαιτίας της άφρονος πολιτικής μας επιδεινώσαμε τις σχέσεις μας με τις χώρες του ευρωπαϊκού διαδρόμου. Σαν να μην αντιλαμβάνεστε ότι οι χώρες του Βίσεγκραντ είναι αυτή τη στιγμή, αυτές οι χώρες που αντιπολιτεύονται όχι την ελληνική Κυβέρνηση, αλλά την ευρωπαϊκή πολιτική που έχει διαμορφωθεί στο επίπεδο της μετανάστευσης προς υπεράσπιση ευρωπαϊκών αρχών και κυρίως προς υπεράσπιση της αρχής της αλληλεγγύης, πως λειτουργούμε στην Ε.Ε..

Προφανώς αντίστοιχη έξοδος από τις αρχές που θα έπρεπε να συμμεριζόμαστε όλοι είναι και η αναφορά περί τάχα ανοίγματος των συνόρων, ενώ αντιλαμβάνεστε και εσείς και φαντάζομαι και ιδιωτικά αν συνομιλούσαμε θα παραδεχόσασταν ότι δεν μπορεί να βυθίσει Έλληνας Αξιωματικός μια βάρκα που έχει παιδιά και γυναίκες και ότι έχουμε δεσμεύσεις από το Διεθνές Δίκαιο για να έχουμε την πολιτική αυτή. Είμαι βέβαιος ότι και εσείς μέσα σας αισθάνεστε περήφανος για την τρόπο με τον οποίο αντιμετώπισαν οι κάτοικοι στα νησιά μας αυτούς τους ανθρώπους, που φεύγουν κυνηγημένοι από τους τόπους τους. Άρα, νομίζω ότι θα πρέπει στην κριτική μας να είμαστε προσεκτικοί και ιδιαίτερα να μην ξεφεύγουμε από αυτό το πλαίσιο αρχών που θέλουμε όλοι να τοποθετούμαστε.

Η άλλη κριτική σας πάλι εξ’ αντιπολιτευτικού καθήκοντος ότι ανοίγουμε πολλά θέματα είναι αληθινή, γιατί δεν είμαστε πολιτική δύναμη τέλματος. Υπάρχουν ζητήματα που αναδείχτηκαν και από τη συζήτηση που εκκρεμούν και που θα μπορούσαν να έχουν λυθεί, το Μακεδονικό είναι ένα από αυτά. Το ό,τι ακόμα δεν έχουμε προβεί είναι αλήθεια όχι μόνο με δικές μας ευθύνες, αλλά και με ευθύνες της αλβανικής πλευράς στην πλήρη άρση των συνεπειών του εμπολέμου, είναι ένα άλλο παράδειγμα. Θα έπρεπε να μας επαινείτε που θέλουμε να επιλύουμε ζητήματα και να απελευθερώνουμε διπλωματικό κεφάλαιο από εθνικά θέματα που μπορούν να λυθούν, όπως το Μακεδονικό, για να το επενδύσουμε εκεί που πραγματικά είναι τα κρίσιμα εθνικά συμφέροντα και οι συγκρούσεις της χώρας, οι διαφορές μας με την γείτονα στα ανατολικά. Αυτά λοιπόν εισαγωγικά.

Όσον αφορά στο ζήτημα του Πρωτοκόλλου παροχής τεχνογνωσίας στην Αλβανία ειπώθηκε ότι είναι ετεροβαρής Συμφωνία. Πράγματι είναι βοήθεια, τη βοήθεια τη δίνεις, γιατί θεωρείς ότι μακροπρόθεσμα και ενισχύεις την ήπια ισχύ σου και εξαιτίας της συγκεκριμένης παροχής αυτής βοήθειας θα προσανατολιστεί το άλλο κράτος σε πολιτικές και συμπεριφορές που είναι συμβατές με τα συμφέροντά σου.

Συμφωνούμε απολύτως, γιατί είναι εθνική θέση, ότι εάν θέλει η Αλβανία να έχει ευρωπαϊκή προοπτική και θα πρέπει να συμμορφωθεί στις 5 προτεραιότητες της Ε.Ε., που αφορούν τη διοίκηση, τη διαφθορά, τη δικαιοσύνη, τα δικαιώματα, δίνουμε ιδιαίτερη έμφαση προφανώς στα δικαιώματα της μειονότητάς μας, αλλά και της σχέσης καλής γειτονίας.

Παγίως, επιδιώκουμε την συμπλήρωση των κριτηρίων ως προϋπόθεση για την αναγνώριση καθεστώτος σε υποψήφιες χώρες ένταξης της Κοπεγχάγης, σε συνθήκες καλής γειτονίας.

Αυτό που είναι παράδοξο που δεν το αντιλαμβάνεστε, γιατί όλοι όσοι μιλήσατε είστε έμπειροι κοινοβουλευτικοί, είναι ότι όταν παρέχεις τεχνογνωσία την παρέχεις ακριβώς προς συμμόρφωση προς αυτά τα κριτήρια. Άρα, εξυπηρετείς με τον καλύτερο τρόπο την πολιτική σου, διότι σύρεις την άλλη πλευρά σε αυτό που είναι και προς το δικό της συμφέρον οπωσδήποτε, αλλά και σε αυτό που συνιστά την ουσία της δίκης σου πολιτικής.

Δεν έχεις λόγο να βάλεις αιρεσιμότητες όταν καλείς την άλλη πλευρά να συμμορφωθεί προς τα κριτήρια που εσύ επιδιώκεις, το αντίθετο θα είναι εντελώς αντιφατικό.

Για μια διευκρίνιση, αν και τοποθετήθηκε και ο κ. Καραγιάννης, δεν παραμελούμε περιφερειακές πολιτικές. Η περιφερειακή πολιτική της «Αδριατικής USR», αποτελεί μια από τις πολιτικές τις οποίες υποστηρίζουμε. Αναφέρθηκε ότι η περυσινή συνάντηση έγινε στα Γιάννενα, στη φετινή που θα γίνει στην Καρτάνια πάλι θα παρευρεθώ εκπροσωπώντας τη χώρα και όλος ο μηχανισμός του Υπουργείου Εξωτερικών είναι προσανατολισμένος στην σχετική υποστήριξη.

Για την Κούβα, ενώ κυρία Μανωλάκου αντιλήφθηκα απολύτως και είναι εντελώς εντός των επιλογών και της ιδεολογικής θέσης του Κομμουνιστικού Κόμματος αυτό που είπατε για το μνημόνιο με την Αλβανία, πράγματι έχω ένα πρόβλημα αντιληφθώ της στάσης σας για την Κούβα. Από ποια άποψη; Ξέρετε ότι σέβομαι απολύτως το Κομμουνιστικό Κόμμα της Ελλάδος, αντίστοιχα όμως σέβομαι και το Κομμουνιστικό Κόμμα της Κούβας.

Στο μυαλό μου και δεν το λέω προκλητικά, πραγματικά μου φάνηκε ως ύβρης να αμφισβητείτε τις προσπάθειες του κόμματος να αντιμετωπίσει την πλήρη ασφυξία λόγω του εμπάργκο που θέλει να επιβάλει η υπερδύναμη στα βορειοδυτικά του, επιδιώκοντας να έχει οικονομικές σχέσεις με αυτούς από το καπιταλιστικό κόσμο που θέλουν να έχουν σχέση με το νησί.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κομμουνιστικού Κόμματος Ελλάδος):

(Ομιλεί εκτός μικροφώνου)

Ξέρουμε πολύ καλά και εσείς και εμείς για τέτοιες συμφωνίες τι πιέσεις και τι εκβιασμοί γίνονται.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Εντάξει, σύμφωνοι. Ότι και η Ευρωπαϊκή Ένωση, προσδοκά να έχει οφέλη από την συμφωνία αυτή, είναι αναμφισβήτητο. Αλλά, σας βεβαιώνω γιατί ήμουν στην Κούβα, ότι η κουβανική πλευρά επιδιώκει να έχει τέτοιες οικονομικές σχέσεις ακριβώς για να έχει ανάσες. Δεν θα είχε ανάσες, αν δεν τις έκανε.

Και προς εσάς, καθόλου δεν αλλάζει πλεύση η Κούβα. Η Κούβα προσπαθεί να σώσει την επανάσταση της σε ένα εξαιρετικά αντίξοο περιβάλλον και μάλιστα σε συνθήκες που επιδεινώνονται μετά την σχετική βελτίωση των σχέσεων με τον Ομπάμα.

Και δεν είναι μόνο εγώ και όσοι είχαμε ήρωες τους ήρωες της κουβανικής επανάστασης, η ελληνική κυβέρνηση πραγματικά θεωρεί το πείραμα της Κούβας ένα πείραμα προς την κατεύθυνση απελευθέρωσης των ανθρώπων και το υποστηρίζει.

Και ακριβώς γι' αυτό το λόγο και γιατί προφανώς και τα ευρωπαϊκά συμφέροντα υπηρετούνται στην περιοχή, υποστηρίζουμε και την συγκεκριμένη αυτή συμφωνία με την Ε.Ε.. Την Τρίτη θα έχω μάλιστα την δυνατότητα να παρευρεθώ και στη συνάντηση με την Υπουργό Εξωτερικών της Κούβας και την κυρία Μογκερίνι στην συνάντηση την Ευρωκουβανική για τους σκοπούς αυτούς.

Δύο τελευταίες παρατηρήσεις. Για την ρήτρα διαθεσιμότητας είπα γιατί νομίζω ότι δεν είναι χρήσιμη, κύριε Κουμουτσάκο, ακριβώς γιατί αυτή η βοήθεια εξυπηρετεί στην πραγματικότητα τη δική μας πολιτική ως προς τα συγκεκριμένα κριτήρια συμμόρφωσης.

Επίσης, στον κ. Τασούλα, ενώ δέχομαι την ανάλυση του, έτσι είναι, από τον Θουκυδίδη τα ξέρουμε αυτά με την ισχύ και την ανάγκη, επειδή είστε έμπειρος κοινοβουλευτικός, θα έλεγα να έχουμε μια αυτοσυγκράτηση να μην χαρακτηρίζουμε συλλήβδην κράτη ως άντρα εγκληματικότητας.

 Υπάρχουν πράγματι σημαντικά προβλήματα ως προς την διαφθορά, γι' αυτό επισημαίνουμε σαν από τα βασικά ζητήματα την αντιμετώπισή τους.

Είμαστε, όμως, σε μια φάση προσέγγισης με την Αλβανία. Εννοείται ότι δεν βλέπουμε ρόδινη την κατάσταση και ότι, για να αποδεχθούμε το καθεστώς της έναρξης διαπραγμάτευσης, θα θέσουμε και τις προτεραιότητες που εσείς είπατε και τα θέματα καλής γειτονίας. Ξέρετε ότι η Ευρωπαϊκή Επιτροπή έχει εισηγηθεί την έναρξη των σχετικών διαπραγματεύσεων ως υποψήφιας χώρας της Αλβανίας, όμως οι αποφάσεις θα ληφθούν στο Συμβούλιο και με ομοφωνία. Δεν έχουμε διαφορετικούς τρόπους να βλέπουμε τα θέματα αυτά, πέρα από αυτά που ήδη ανέφερα, δηλαδή σεβασμός των ευρωπαϊκών αξιών, έμφαση στο κράτος δικαίου και στα δικαιώματα και σχέσεις καλής γειτονίας.

Κλείνοντας, νομίζω ότι η έκκληση του κυρίου Δανέλλη να έχουμε στοιχεία αναστοχασμού στην πολιτική μας, ειδικά σε ό,τι αφορά τα εξωτερικά θέματα, είναι σοφή συμβουλή. Νομίζω ότι με αντίστοιχες συζητήσεις που μπορούν να γίνουν σε ηπιότερο κλίμα, γιατί αυτά που συζητάμε δεν είναι ακριβώς τα θέματα της της ζέουσας πολιτικής, ενδεχομένως να μπορούμε να πετύχουμε το στόχο αυτό. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Αναστασιάδη, ο κύριος Υπουργός έδωσε, νομίζω, μια πολύ νηφάλια και ήπια απάντηση σε ορισμένες κριτικές που ασκήθηκαν. Δεν προβλέπεται να έχουμε ένα νέο γύρο. Μπορείτε να τα συζητήσετε και ιδιωτικά αυτά. Ήταν μια πολύ νηφάλια συζήτηση.

Το λόγο έχει ο κύριο Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ: Κύριε Πρόεδρε, συνεισφέρει στο δημόσιο διάλογο και μάλιστα σε συζητήσεις που γίνονται σε αυτό το επίπεδο και με αυτή την νηφαλιότητα, να υπάρχει μια συζήτηση Κυβέρνησης και Αξιωματικής Αντιπολίτευσης. Σε όλες τις συζητήσεις υπάρχει και ένας γύρος δευτερολογιών, που θα είναι πολύ σύντομες. Δεν έχει πρόθεση κανείς να κάνει ομιλία «καστρικού» τύπου, μια και μιλάμε για Κούβα. Νομίζω ότι θα συνεισφέρει συνολικά στο δημόσιο διάλογο να συζητάμε την εξωτερική πολιτική σε εποχές που είναι ήρεμες και όχι όταν φορτώνουμε τα θέματα. Γιατί να στερήσουμε αυτήν τη δυνατότητα; Γιατί δεν δίνετε την ελάχιστη παραγωγική ευελιξία;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Κουμουτσάκο, ξέρετε και από τις προσωπικές μας σχέσεις, ότι είμαστε τελείως υπέρ του διαλόγου. Νομίζω ότι έγινε μια εξαιρετικά νηφάλια συζήτηση. Δεν υπήρξε νομίζω καμία επίθεση ή αντεπίθεση από τον κύριο Αναπληρωτή Υπουργό. Αν θέλετε για δύο λεπτά, αλλά σας παρακαλώ πολύ, πρέπει να τελειώσουμε

ΓΕΩΡΓΙΟΣ ΚΟΥΜΟΥΤΣΑΚΟΣ: Κύριε Υπουργέ, το ερώτημα είναι σαφές. Είναι τόσο καλές οι ελληνοαλβανικές σχέσεις, που να επιτρέπουν στη συγκεκριμένη χρονική περίοδο μια μονομερή χειρονομία καλής θέλησης, όπως παραδεχθήκατε και εσείς ότι είναι αυτή η συμφωνία; Εμείς ζητάμε μια ελάχιστη ανταποδοτικότητα, αλλά που να κάνει αυτή τη συμφωνία πραγματικά συμφωνία συνεργασίας. Εάν είναι μόνο βοήθεια, να αλλάξετε τον τίτλο ότι είναι μια συμφωνία βοήθειας προς το Αλβανικό Υπουργείο Εξωτερικών. Το λέτε συνεργασία.

Πρέπει να υπάρχει, λοιπόν, μια ελάχιστη ανταποδοτικότητα που να δικαιολογεί τον τίτλο του κειμένου ως «μνημονίου συνεργασίας» και επίσης αιρεσιμότητα, την οποία χαρακτήρισε καλοπροαίρετη, όχι για να πιέσουμε την άλλη πλευρά, αλλά για να έχουμε την αίσθηση ότι αυτό το κείμενο παράγει μια αμφίδρομη ισόρροπη συνεργασία. Έχω υπηρετήσει στην Αλβανία, κύριε Υπουργέ. Τη γνωρίζω καλά αυτήν τη χώρα και πρέπει να σας πω ότι, όσο ζω και παρατηρώ τις ελληνοαλβανικές σχέσεις, φοβάμαι ότι δικαιολογώ έναν παλιό πρέσβη που είχε γράψει σε ένα βιβλίο του «ένας μη ανταποδιδόμενος έρως». Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κύριος Αναστασιάδης.

ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Ν.Δ.): Επειδή αρχικά ανοίξατε ταυτόχρονα όλα τα μεγάλα θέματα, κύριε Υπουργέ και αυτό εγκυμονεί διαπραγματευτικούς κινδύνους, η απάντησή σας ήταν ότι το κάνατε αυτό για να κερδίσετε διπλωματικό κεφάλαιο. Αυτό, όμως, δεν φαίνεται μέχρι σήμερα, ούτε νομίζω ότι απλοποιήσαν, αλλά περιεπλάκησαν τα πράγματα και έγιναν πιο δύσκολα και πιο περίπλοκα στις διαπραγματεύσεις.

Όσον αφορά το προσφυγικό, βεβαίως και ανοίξατε τα σύνορα και δεν είσαστε και εσείς ικανοποιημένοι από την κατάσταση που υπάρχει ούτε στο Αιγαίο ούτε στη Βόρεια Ελλάδα. Δεν το λέμε αντιπολιτευτικά είναι μια πραγματικότητα ακούτε καθημερινά τι γίνεται. Είπατε ότι θα θέλατε να βυθίσουν σκάφη; Μα βυθίσαμε εμείς σκάφη; Υπήρχε μια δύσκολη κατάσταση αλλά ήταν ελεγχόμενη. Ανοίξατε τα σύνορα έγιναν ανεξέλεγκτα τα πράγματα, και είναι μεγάλο πρόβλημα και ρωτήστε τους κατοίκους των περιοχών αυτών. Εμείς επιφυλασσόμεθα για την Ολομέλεια να πάρουμε απόφαση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κύριος Τασούλας.

ΚΩΝΣΤΑΝΤΙΝΟΣ ΤΑΣΟΥΛΑΣ: Ειδικά εσείς κύριε Πρόεδρε πρέπει να μου δώσετε το λόγο και για έναν πρόσθετο λόγο, υπάρχει το περίφημο ποίημα «Ηγεμών εκ Δυτικής Λιβύης» του Καβάφη, που περιγράφει κάποιον ο οποίος «κι έπληττεν ουκ ολίγον έχοντας
κουβέντες στοιβαγμένες μέσα του». Είναι μαρτύριο αυτό, να έχεις κουβέντες στοιβαγμένες μέσα σου και να μην σε αφήνουν να τις αποδώσεις. Ποιες είναι οι στοιβαγμένες κουβέντες που έχω μέσα μου. Ο κύριος Υπουργός μίλησε σωστά και παραδέχτηκε ότι υπάρχουν προβλήματα. Εμείς ζητήσαμε στο πλαίσιο της ασκήσεως εξωτερικής πολιτικής, όταν δίνεις κάτι να έχει μια ανταπόδοση. Μπορεί η ανταπόδοση να είναι όπως την περιέγραψε ο κύριος Υπουργός εξαιρετικά μακροπρόθεσμη, αλλά, λόγω της επιδεινώσεων των σχέσεων και των προβλημάτων που περιγράψαμε πολλές φορές και με μια οξύτητα που επισημάνατε, θα πρέπει να μην επαφιέμεθα μόνο στην μεσομακροπρόθεσμη ανταπόκριση.

Ένα παράδειγμα για να δείτε πως μπορεί κανείς να εμπλακεί και εμπλέκεται και η Κούβα ιστορικά σε αυτό. Όταν έγινε η κρίση της Κούβας τον Οκτώβριο του 1962, Ο Ντιν Ρασκ Υπουργός Εξωτερικών της Αμερικής ειδοποίησε 3 χώρες του ΝΑΤΟ μεταξύ των οποίων και την Ελλάδα ότι αν η Σοβιετική Ένωση νοιώσει ότι το γόητρό της από την εξέλιξη της κρίσεως τιτρώσκετε για να αποκαταστήσει το γόητρο της, θα χτυπηθούν κάποιες χώρες του ΝΑΤΟ. Υπόθεσή μια από αυτές τις χώρες ήταν και η Ελλάδα.

Η Ελλάδα τότε πήρε τα μέτρα που έπρεπε, γιατί τότε δεν υπήρχε ο εξ ανατολών, αλλά υπήρχε από το Βορρά κίνδυνος. Αυτά τα μέτρα που πήρε, κύριε Πρόεδρε, προκάλεσαν οικονομική και στρατιωτική βοήθεια στη Ελλάδα. Κάθε κίνηση που κάνεις στο διπλωματικό πεδίο, ακόμη και στο πλαίσιο μιας συμμαχίας, καλό είναι να έχει και μια ανταπόκριση και όσο πιο άμεση είναι αυτή η ανταπόκριση τόσο το καλύτερο.

Για την ιστορία λέω, το ότι η Ελλάς έλαβε τότε μέτρα για την ανταπόδοση από την κρίση της Κούβας, δεν το ανακοίνωσε η τότε πολιτική ηγεσία άμεσα, αλλά ανακοινώθηκε μετά από 22 χρόνια, γιατί καλώς ή κακώς η εξωτερική πολιτική έχει και αυτή τη διάσταση.

 ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Κατρούγκαλος.

 ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): «Βυζαντινός Άρχων, εξόριστος στιχουργών», θυμόσαστε πως τελειώνει. Είναι το ποίημα του Καβάφη, ότι η ορθότης ήταν η αιτία της μομφής.

Νομίζω ότι όσοι μιλήσατε δεν με αμφισβητήσατε ουσιωδώς. Για παράδειγμα, κ. Αναστασιάδη, σε αυτό που είπα, είναι ότι δεν μπορείς να ανοίξεις θαλάσσια σύνορα, είναι αδύνατον, ούτε να τα κλείσεις μπορείς, ούτε να τα ανοίξεις.

Φυσικά δεν βυθίσατε πότε βάρκα.

Δεν διανοούμαι ότι υπάρχει Έλληνας που θα το έκανε, αλλά το επιχείρημά μου είναι απλό, ότι αυτό που κάναμε ήταν αντικειμενικά αδύνατον να το αποφύγουμε, παρά μόνο, αν θα είχαμε θελήσει να παραβιάσουμε υποχρεώσεις που απορρέουν από το διεθνές δίκαιο και τις στοιχειώδες αρχές ανθρωπιάς και αλληλεγγύης που πάντα δείχνει ο ελληνικός λαός. Μας μέμφεστε, λοιπόν, γιατί ακολουθούμε αυτό που νομίζω ότι αυθόρμητα αυτό που θα έκανε ο καθένας από εμάς και εσείς, αν ήσασταν εκεί, απέναντι στα παιδιά αυτά και στις γυναίκες. Τώρα ως προς τα άλλα θέματα που έθεσαν οι συνάδελφοί, νομίζω ότι έχω τοποθετηθεί στην πρωτομιλία μου και δεν θέλω να αναφερθώ περαιτέρω, θα τα συζητήσουμε στην Ολομέλεια.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ πολύ.

Επομένως, το σχέδιο νόμου του Υπουργείου Εξωτερικών, «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας της Αλβανίας για την επιτάχυνση της διαδικασίας ένταξης της Δημοκρατίας της Αλβανίας στην Ευρωπαϊκή Ένωση» και το νομοσχέδιο του Υπουργείου Εξωτερικών «Κύρωση της Συμφωνίας Πολιτικού Διαλόγου και Συνεργασίας μεταξύ της Ευρωπαϊκής Ένωσης και των Κρατών Μελών της, αφενός, και της Δημοκρατίας της Κούβας, αφετέρου», γίνονται δεκτά επί της αρχής, κατ’ άρθρον, στο σύνολό τους, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αυλωνίτου Ελένη, Θελερίτη Μαρία, Δουζίνας Κωνσταντίνος, Δρίτσας Θεόδωρος, Καββαδία Ιωαννέτα, Καραγιάννης Ιωάννης, Μπαλλής Συμεών, Ντζιμάνης Γεώργιος, Σταματάκη Ελένη, Τελιγιορίδου Ολυμπία, Τριανταφύλλου Μαρία, Αναστασιάδης Σάββας, Δαβάκης Αθανάσιος, Αντωνίου Μαρία, Κεδίκογλου Συμεών (Σίμος), Κουμουτσάκος Γεώργιος, Τασούλας Κωνσταντίνος, Τσιάρας Κωνσταντίνος, Κωνσταντόπουλος Δημήτριος, Παππάς Χρήστος, Μανωλάκου Διαμάντω, Κατσώτης Χρήστος, Δανέλλης Σπυρίδων και Κουκούτσης Δημήτριος.

Τέλος και περί ώρα 12.50΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**